text:
تابانہ چھہ افتابہ مگر ہے قسمت!
مۅغلن چھیہ پننۍ ژھانپھ بہتھ دۅن چشمن
گژھ میانۍ کشیری ژیہ دۅہے آیرۍ بل
مہدیو نظر، ناگہ وُزنۍ ژۅن طرفن
شبنم تہ شہل تاپھ ژیہ سبزس سبزس
ونوُن تہ پھُلے پھال ژیہ گلشن گلشن
سنگرن ژیہ دۅہے ماگ گنڈِن پرینۍ ململ
مرگن ژیہ دۅہے زیٹھ سُوِن نۆو وَردن
مدماتۍ فضا، سۅرگہ ہوا دار، ہوا
ویتھہِ چانہِ نمسکار کٔرِن گنگا یَن
وِجہِ واو، شہج شامہ طراوتھ وۅلرس
تھتھراے ڈلس، کٲر وۅگنۍ پمپوشن
جانانہ پہلێ، نیرێ نَین، رمبلۍ نَے
مستانہ اۆبر، سالۍ وُڈِنۍ، پھم مالن
دبراے، تھدن پاے تہ ژندرم طالع
سیماب تنن، ہرنہ اچھن، لالہ رۅخن
کتھ چانۍ چھیہ اندرازنہِ دربارچ کتھ
ظۅن چون چھہ شہلتھ تہ شفایتھ مرضن
ازلے ژیہ کۆرُے مٲنزِ اتھو یمۍ شابش
تس ٲس خبر آسہِ یہِ کمۍ سند مسکن
شابش چھہ مییہ وُدۍ بوسہ کٔرم کاشر زیو
شابش چھہ میہ گیۆو، زوٗل کۆرم اگنہ گگن
کتھہ پاٹھۍ نہ پزۍ پاٹھۍ بہ چھس کُن یوسف
رح میون بنارس تہ حرم میون بدن
اکھ جلوہ اگر ہاوہ متن ہتھ معشوق
کم اوش پننۍ بوٗل گژھن نوش لبن
ژھۅپہِ میانہِ ورفتار خیالو دیت تھکھ
کتھہِ میانہِ زباں آیہِ، کجر ژۆل قلمن
بلۍ اچھرہ گیندُن میون چھہ طرحن پھرۍ پھہہ
ژھۆر میلہِ قلم میون چھُہ معنے ورقن
گرمیوس تہ ژلۍ مصلحتن نیٖرتھ چِل
نرمیوس تہ لگۍ ڈیر وتن پیٹھ سخنن
ژھۅکہِ میانۍ فکر، روٗسۍ کچن ڈلہِ رفتار
تھکہِ میانۍ نظر، زوٗن اچھن لگہِ زوٗنن
چھُس کنگہ دزاں پانہ تہ پاواں شہلتھ
چھُس واوہ ہراں پانہ براں گل ہلمن
یا یِکھ تہ وُچھکھ میانہِ کلامک وَن چھپھ
یا یِکھ تہ ژھنڈکھ میانہِ خیالکۍ دٔد وَن
غم میون چھہ گل خندہ بشارتھ پگہچ
کُس زانہِ بہ کۅس زان کراں چھُس حرفن
_____
افسوس زِ ژھۅژہ کانۍ بنے یِم سرہنگ
شکرانہ میہ کَن دھیان کمے تھۆو ہَوسن
وق ووت سہ نزدیک زِ لارن پتھرس
کُلۍ لنجہِ اکس لارۍ چھِہ کژتاں پہۍ پن
پریتھ کانسہِ چھہ وشنیر دلس میون اَسُن
اوحال کمس باوہ تہ کُس ہندراون
نٹۍ نغمہ تہ کٹۍ ڈالہ چھہ تہذیبک رنگ
فن ہاوہ تہ کیا ہاوہ یِتھِس وقتس، ون؟
خۅد دار ضمیرن چھہ حکم کرتلہِ شرم
اعلان چھہ شیطان وُچھتھ پیۆن سجدن
لاحول ولا قوۃ الا باللہ
کیا ناو چھُنا میون ژیتس نمرودن؟
بی گوم جگر پارہ، وَچھَس گٔنڈنم ریہہ
بی آے غمن کونچھ، طرح لۆب غزلن
_______
بی دگ میہ ؤژھم، واد میہ کۆرنم زخمن
افسوس یہِ کیُتھ کار میہ کۆرنم دَوہن
یم ساتھ، شترۍ ذاتھ، ژیہ ما وٲنجہِ کیُل
تم رٲژ، کرامٲژ، ژیہ ما وَچھ کوٗرَن
وۅشہ میانہِ اما گراے تہِ لٔج نا ہوہس
پۆت رٲژ ژیہ لۆت ٹھس تہِ گۆوے نا دٔرچن
سمسار چھہ بس چانہِ خیالک پرتو
چھُس یاد کراں چانۍ تہ دنیا سونچن
ہتھ مار چھِہ درپردہ گژھاں سحرس تاں
لچھ رٲژ گلن وال گنزرنس زلفن
پۆت زوٗنہِ تہِ یۆد بدلہِ ہوا باغس کُن
گل جامہ کرن چاک تہ بلبل چھِورَن
زہراب تہ امریت چھِہ اکی چیزکۍ وِہۍ
اتھہ پننہِ پِلو پیالہ میہ کُن، سونچ مہ، اَن
گل ورگہ اگر آو تہ کانہہ کانہہ خۅش بخ
کم جان تہ جانانہ چھِہ میژِ تل سۅسرن
بترٲژ عمل میانۍ چھیہ گٲمژ کامل
پھیراں چھیہ صبح شام چھما کُن واتن
________
بی پھیوٗر تسند کوچہ ژھنڈتھ واپس دل
بی پیوس ژیتس خانہ پنن، تُمدرِ تن
کُس خانہ دلارام تہ دل بند نگار
کُس خانہ زِ وُچھۍ وُچھۍ تہِ چھیہ اچھ بی کریشن
سُے خانہ زِ یتھ پیدہ میہ ہیوٗ گۆو کامل
لل موج تہ نندہ ریۆش چھِہ یمس لۅلہِ للون
چھُس نار تہ نارس چھیہ نہ پوراں کانہہ ریہہ
چھُس آب تہ آبس چھہ نہ دامن أدرن
یۆت تام چھہ بترٲژ تہ افتابس سنگ
شاداب یہِ ریشۍ وٲر تہ یم میانۍ سخن
(یم میانۍ سخن، 2011)
یہ ںظم چھپیہ نیب رسالہ کِس اکتوبر1970 شمارس منز۔ یہ نظم تہ اتھ سیتۍ باقی نظمہ آسہ نہ "پدس پۆد ژھاے” سۅمبرنہِ منز شامل کرنہ آمژہ۔


c: text/html

text:
گلزار احمد ڈار
کشیرِ چھیہ پتہ وتہ پیٹھہ دۅلابن منز گرفتار روزمژ۔ زانہہ میول نہ لوکن سۅکھہ سانچہ روزنک موقعہ۔ یم رودۍ مختلف پریشانیہ اندرۍ اندری ژاپان۔ ادیب تہ لکھارۍ تہِ رودۍ نہ امہ نِشہ بٔچتھ۔ اختر محی الدین، امین کامل، علی محمد لون، ہری کرشن کول، بشیر اختر، گلشن مجید، فاروق مسعودی، ہردے کول بھارتی، شنکر رینہ، بیترِ افسانہ نگار رودۍ یمہ پریشانی تہ حادثات اکھ اکس سیتۍ اسان اسان علامتن تہ استعارن منز تتھہ پاٹھۍ باوان زنتہ یمن کہنے تکلیف چھنہ وچھن پیومت۔
گلشن مجید چھہ افسانہ صنفہِ منز پنن منفرد تہ معیاری اندازِ بیان ہیتھ برونہہ کُن یوان ۔سہ چھہ جدید افسانہ نگارن منز واحد افسانہ نگار یُس زیادہ علامت ورتاوان چھہ۔ بقول محفوظہ جان «گلشن مجید چھہ موجودہ دورس اندر علامتی افسانک بہترین تخلیق کار۔ اہندین افسانن اندر چھیہ سرنۍ، تہہ دار تہ داخلی مگر ورگہ باوتھ، یۅسہ اتھ رنگ بستہ تہ سرساوۍ بناونس منز اہم رول ادا چھیہ کران۔»
«افسانہ» چھہ گلشن سند سہ تخلیق یتھ منز امۍ کردار ذہنی آوریرکۍ شکار چھہِ ہاوۍ متۍ۔ یہ چھہ یمن ہندۍ دسۍ انسانی فطرت ہاونچ کوشش طنزیہ اندازس منز کران۔ ژھۅٹین جملن منز زبانۍ ہند ورتاو تمہِ اندازہ کران زِ پرن وٲلس چھہ اسن تہِ یوان تہ سونچنہ باپتھ مجبور تہِ کران ۔اتھ افسانس منز چھہ طنز تتھہ پاٹھۍ کرنہ آمت زِ سیۆد پاٹھۍ چھہ نہ فکری تران یہ چھا سیاستس پیٹھ طنز کِنہ عام معاشرس پیٹھ۔
افسانہ چھہ لال چوکس منز شروع تہِ گژھان تہ اتۍ اند تہِ واتان۔ مجہ چھہ پننہ ماجہ سیتۍ لال چوکہ منزۍ پکان۔ اورہ چھہ کس تام جلوسہ واتن وول، یمہ کِنۍ اتہِ لوکن ہنز سخ ژیلہ ژیل ٲس۔ لوکہ ہجومس منز چھہ کس تام نفرس بوٹہ کھۅر پیوان تہ سہ چھہ لوکن ہندِ دکہ دکہ سیتۍ خبر کور کُن لگان۔ اتھ بوٹہ کھۅرس کُن چھیہ مجس نظر پیوان تہ سہ چھہ ماجہ کُن آلو (اشارہ) دوان۔ مجہ تہ مجنۍ موج چھہِ پتہ اتھۍ بوٹہ کھۅرس پتہ پتہ روزان یۆت تام شام چھہ واتان مگر بوٹہ کھۅر چھہ نہ یمن توتہِ اتھس منز یوان۔ تتھ اوس یاتہ ہون نتہ خاکروب پانس سیتۍ نِوان۔
اگرچہ یہ افسانہ واریاہ برونہہ لیکھنہ آمت چھہ مگر امیک مرکزی خیال چھہ ازکۍ تم سٲری حالات، واقعات، تشدد، غریبی، لالچ، پریشانی بیترِ ہاوان، یم کُنہِ گرس، محلس، گامس یا سماجس منز سپدان چھہِ۔ یۆدوے کاشرۍ اقتصادی لحاظہ پسماندہ ٲسۍ (چھہِ)، تم چھہِ توتہ تمن جلسن تہ پروگرامن منز تہِ برابر حصہ نوان یم چاہے سیاسی ٲسۍ تن یا غیر سیاسی۔ تم چھہِ پریتھ واقعس تہ مسلس تماشہ بنٲوتھ ٹسنہ تہ ٹیپھ ژٹان تہ پنن مزہ تلان:
«مجن لۆم ماجہ لونچہ۔ ‹موجی بوٹ ہے›۔ موج ٲس خبر کتہِ۔ مجن دژ پۆت نظر تہ وچھن بوٹہ کھۅر ہونس ٲسس منز۔ ‹موجی ہون ہے›۔ چون مول پیۆو میہ سخ دروگ۔ موج ٲس پننین دۅلابن تہ لۆمنس نرِ۔ ‹موجی میہ ہے لج سخ تریش› تمہ وۆنس نہ کہنۍ ‹اگر بہ سہ بوٹ تلہ ہا ۔۔۔› بوٹ پییا عقلہِ، ییتہ کتہِ گے نلکہ پیدہ۔ ‹ناے اگر بہ سہ بوٹ تلہ ہن› امی بوٹہ کھۅر سیتۍ والے نس۔ ژہ کُس بوٹ بوٹ چھکھ میہ ونان ۔۔۔»
گلشنن چھہ اتھ افسانس منز کردارن علامتی رنگ دیتمت۔ مجہ تہ تمۍ سنز موج چھیہ پریتھ گرچ بے حیس، پسماندگی تہ ذہنی آوریرچ علامت۔ بوٹہ کھۅر چھہ کھۅرن ہنز حفاظتچ تہ شوب ہرراونچ علامت زاننہ یوان۔ گلشنن چھہِ یم سماجس سیتۍ تتھہ پاٹھۍ جوڈۍ متۍ زِ پرن وٲلس چھہِ یم واقعات پننسے پانس منز باسان۔ یم واقعات اتھ منز ہاونہ چھہِ آمتۍ، تم چھہِ تقریبا پریتھ تتھ گرس منز سپدان ییتہ جہالت، غریبی تہ پسماندگی آسہِ۔ یعنی مجنۍ موج چھیہ وتہِ پیٹھ بوٹہ کھۅر تلنے ونان زِ اگر مجنۍ مالۍ از تہِ بکواس لوگ یۅہے بوٹہ کھۅر برس ٲسس۔ ‹اگر از تہِ محلہ وزنوون› جملہ سیتۍ چھیہ بیاکھ کتھ ننۍ نیران زِ اتھ گرس منز چھہ دۅہے پھاٹون واد اوسمت۔ گۆو زِ یتھ گرس منز دۅہے دند وزن آسہِ، سہ چھہ ازکس تیز رفتار زمانس منز سیٹھہے وسۍ پایہ تہ ذہنی اعتبارہ پس پایہ زاننہ یوان۔
انسان ییلہ وتہِ پیٹھ کانہہ چیز یا بدل کینہہ وچھان یا لبان چھہ، تمۍ سندین خیالاتن، احساساتن تہ جذباتن چھیہ وتش لگان۔ سہ چھہ گۅڈہ اندرۍ اندرۍ خبر کیاہ کیاہ سونچان۔ حالانکہ امس چھہ آسان سہ وُنہِ حاصل کرنے یمیک یہ طمع چھہ کران۔ یہ افسانہ چھہ امہ کتھہِ ہنز تہِ دلالت کران زِ کتھہ پاٹھۍ چھیہ مجنۍ موج تہِ بوٹہ کھۅر حاصل کرنے مختلف کامین سیتۍ وابستہ کران۔
«ماجہ باسیو بوٹہ کھۅر اتھہ منزہ ژلون۔ ‹یمۍ وانگنن ہے گۅڈے سیۆد سیۆد ہایوم بہ آسہا گرہ وٲژمژ۔ مجن مول آسیم وولیومت۔ یۆہے بوٹہ کھۅر برس ٲسس اگر از تہِ محلہ وزنوون۔› تہ امہ برونہہ زِ پلسہ وول یا کانہہ ہِلہِ پننہ جایہ، مجہ ژۆل شی کٔرتھ اپور۔ بوٹہ کھۅر اوس پھٔتس پیٹھہ کنہِ۔ مجن ترٲو ماجہ کُن نظر۔ ماجہ ہوونس پھۅلونہِ ہۅنجہ اتی روز۔ پار بدلاونس کیت گۆو عبلۍ شیخ وۅستہ مگر ژیر چھہ صحیح لاگان ۔»
گلشنن چھہ افسانس منز شروع پیٹھے مزاحیہ انداز اختیار کۆرمت، یمہ سیتۍ یہ پرن خۅش تہِ چھہ کران تہ دلچسپی تہِ چھیہ برقرار روزان۔ سہ چھہ ژھۅٹین ژھۅٹین جملن منز واریاہ کینہہ ونان۔
«کاشرۍ چھہِ زندہ دل۔ تم چھہِ پریتھ مسلس ٹیپ ژٹان۔ مجنس کھوورس پھیکس پیٹھ بہت چینی فرشتن لیوکھ ‹کاشرین چھہ اجتماعی شع ورکم۔ سیاسی لحاظہ ہیکہِ یمن کانہہ تہِ بازۍ گر تماشہ مٲنرٲوتھ۔› »
یہ افسانہ چھہ واریاہ دلچسپ۔ اتھ یُس چیز دلچسپ بناوان چھہ، سہ چھہ گلشن نہِ قلمک ورتاو۔ سہ چھہ تقریبا پریتھ اقتباسس منز مزاح پیدہ کرنہ خاطرہ بیۆن بیۆن محاورہ تہ کہاوژ ورتاوان۔ مثلا «چون مول پیۆو میہ سخ درۆگ» ، «بوٹ پێیا عقلہ ییتہ کتہِ گیہ نلکہ پیدہ» ، «وۅسہ درۅس» ، «ژلہ لار»، «کاہ کاہ پل اچھہ» ، «ویچھہ تہ نچہ کریکہ»، «کھوندۍلدس چھہِ کھوندی کھوندۍ»، «سبز تہ سۅرخ نعرہ» بیترِ ۔ مختصرا ونو زِ گلشنن چھیہ افسانس منز مختصر جملن ہندِ دسۍ سماجکۍ واقعات تہ دۅہ دِشکۍ حادثات وۅتلانچ کوشش کرمژ۔ تمۍ چھہِ تم مسایل تلۍمتۍ یم ہمیشہ انسانی معاشرس درپیش رودۍ۔ اسۍ ونو یُتے زِ یہ چھہ معنی بۆرت افسانہ۔ یہ چھہ اسہ زمینی سطحس پیٹھ ہیچھناوان تہِ تہ سونچنہ باپتھ آمادہ تہِ کران۔
______
گلزار احمد ڈار چھہِ علی گڑھ مسلم یونیورسٹی ہندس ماڈرن انڈین لنگویجز ڈپارٹمنٹس منز ریسرچ سکالر۔
زمرے:تنقید

robotstxt: allowed

filter: keep


text:
1976 منز درایہ کاشر ادب رسالس بییہ زہ شمارہ (ستمبر تہ اکتوبر)۔ امچ کٲم ٲس وۅنۍ اوتار کرشن، چمن لال چمن تہ سجود سیلانی یس مٹہِ۔
خصوصیت چھیہ یہ زِ یمن دۅشونی شمارن منز چھہ لل واکھن پیٹھ سنتوش سند مخصوص تبصرہ چھپان۔ یمن دۅشونی منز چھہ علی محمد لون سند پنڈت سوم ناتھ دیو سنزِ سلسلہ وار کتھہِ ویتال پچیسی یک ترجمہ چھپان (زہ قسط)۔ یمن دۅشونی منز چھہ سنتوش سند بحر طویل /د/ تہ /ھ/ حرف چھپان۔ یمن شمارن منز چھہ "آرت "ناوہ اکھ سلسلہ یتھ تحت بزرگ ادیب سند غزل، نظم یا افسانہ چھپان چھہ تمن سیتۍ تہنز تمہید۔ اتھ سلسلس تحت چھہِ کامل، نادم، بھارتی تہ اختر چھپان۔ یمو منزہ چھہِ کینہہ دلچسپ جملہ پیش:
"یہ کلہ دود ہیوٚت نہ میہ زانہہ تہِ زِ یم غزل چھا برمراہ چوکن ہندۍ ٲلۍ کنہ پاسکدرن ہندۍ ماٹھ۔ یم پٔرتھ چھا کانسہِ پٲنتھن گژھان کنہ پرکژ اژان۔” (کامل)
"یتھ گرِ بہ چھس سۅ چھیہ تمہِ گرِ ہند حصہ یۅسہ ٲس تہ یۅسہ گٔر نہ میانۍ آسہِ سۅ تہِ آسہِ تمہِ گرِ ہند حصہ یتھ گرِ بہ چھس۔” (بھارتی)
"میہ چھہ باسان لفظ چھہ مورت تہِ صدا تہِ۔ تہ خیالن ہند سوٚن وۅگن تہِ۔ امہ علاوہ چھہ لفظ انسانی کلچرچ اژھینۍ تواریخ تہِ۔” (نادم)
"شرۍ سند نویر تہ بالغ سند سلیقہ رٔلتھ چھہ اکھ نیرل نویر پریتھان۔ امۍ سے زٲژ چھہِ ادیب، شاعر، موسیقار، آرٹسٹ، فنکار ونان۔” (اختر)
"آرت” خصوصی پیش کشس تحت چھہِ کامل سندۍ زہ غزل چھپان (سمے صدا چھہ ژہان سنگرن جگر کس پتھ/لکھ چھہِ پھیران عجیب باوتھ ہیتھ)، بھارتی سند افسانہ "وقتہ کس چوکھاٹس منز”، نادم سنزہ نظمہ "زتنہِ” ناوہ 7 لۅکچہ نظمہ تہ اختر سند افسانہ "کوہ قاف تہ سیکہِ ڈیر”۔
یمو علاوہ چھہِ کامل سندۍ "موسیقی” ناوہ تریہ وژن بٲتھ چھپان۔ سنتوش سند اکھ 46 شعرن ہند ژھۅٹہِ وزنک زیوٹھ غزل چھپان یمیک مقطع چھہ:
گگرِ کن زیٹھیۍ غزل/ کاملو مۅکلاو با
نادم سنز اکھ نظم "مرلی” ناوہ ، رحمن راہی سنز "آورن”، چمن لال چمن سنز "وینتی”تہِ چھیہ یمن شمارن منز چھپان۔ رفیق راز سند غزل (آفتابچ سۅ رہج شے تہِ ژھیون واجنۍ ٲس) تہِ چھہ چھپان۔ میانۍ اکھ مختصر نظم تہِ۔
اکھ نظم
بہ اوسس سوچان
تہ سہ اوس مۅکلیومت سوچتھ
تس ٲس میہ کن تھر
تہ میہ اوس تس کن بُتھ
خبر تس کس کن اوس بُتھ
کنہ تس اوسے نہ بُتھ
بکواس کشیمری سند "سفر در شہر بیہ بوج” چھہ دۅن قسطن منز چھپان۔ یہ چھہ پرنس لایق۔ بکواس کشیمری یم خط نیب رسالس تہِ لیکھان اوس تم چھہِ مزاحیہ ادبکۍ جان نمونہ۔ ضرورت چھیہ تم یِن جمع کرنہ تہ کتابی صورتس منز چھاپنہ۔


text:
رندِ بال درایس، اندِ کیا نیایس
ہندِ روس چھون چھم پھوت یے لولو*
انور وار
اتھ شعرس پیٹھ کمینٹ کران چھہ مظفر عازم ونان ز اتھ منز چھہ "اشارہ زِ کل زندگی کٔرتھ (رندِ نیرتھ) یہ حاصل تہِ چھہ نہ پانہ سے ٹارِ کھسان۔”
یہ چھہ امیک استعاراتی یا زیرین معنی یُس شعرس اندر لفظی طور موجود چھہ نہ بلکہ چھہ امہ موکھہ اتھ عطا کرنہ یوان یا یمن لفظن ہندِ ذریعہ ورگہ پاٹھۍ زاننہ یوان تکیاز اسہ چھہ یتھ کتھہِ پیٹھ سماجی طور اتفاق ز شاعر تہ خاص کر تمہ دورکۍ شاعر یمن اسۍ بعضے بلکہ اکثر صوقی شاعر تہ ونان چھہِ، چھہِ نہ وسی پایہ، پامال تہ معمولی کتھن ہند اظہار کران، شعرچ ظاہری صورت ٲسۍ تن زمینی، روح چھس آسمانی۔ انور وار سنز سٲرے شاعری چھیہ امہ دورکین تہ امہ قسمہ کین باقی تمام شاعرن ہندۍ پاٹھۍ زیریں سطحہِ ہنزے شاعری۔ یہ چھیہ امہ رنگہ روحانی شاعری، تکیازِ اتھ منز چھیہ ظاہری صورت بہانہ، مضمر معنی یعنی امیک روح اہم۔ بقول مظفر عازم ” یہ وونمت چھہ تمہ سیتۍ چھہ تتھ کن حیس گژھان یہ وننے تھوومت چھہ۔” یہ وننے تھٲوتھ چھہ، سہ چھہ انور وار سنزِ شاعری ہندس سیاقس منز تیوت نون زِ ونۍ متس کن چھہ نہ ظۅنے گژھان۔
میہ یمہ ساعتہ یہ شعر پور یا ییلہ بہ یتھۍ شعر پران چھس، خبر میہ کیازِ امہ کس معمولی معنیس لطف یوان، تہ یہ باسان اگر نہ امیک روزانہ تہ معمولی معنی قایم سپدِ، زیرین معنی کتھہ پاٹھۍ ییہ وجودس؟
شعر چھہ ظاہری طور ونان زِ ہند اننہ کہ بہانہ درایس گرِ، مگر یہ اوس بہانہ۔ واپسی پیٹھ پھوت خالی آسنہ کنۍ رندِ نیرُن تکیازِ پریتھ طرفہ چھیہ اچھی اچھ۔ نیاے چھہ شاعری منز زیادہ تر لولہ نیایی۔ سانس سماجس منز چھہ لول اکھ نیاے، اتھ کیا بنہ؟ اتھ شعرس منز چھیہ بیرونی سطحس پیٹھ سانۍ سماجی کہانی درج، یۅس میانہ خاطرہ تیژے اہم چھیہ ییژاہ اتھ کہانی منز مضمر بیاکھ کنایاتی کہانی چھیہ۔
اسۍ ہیکون نہ ظاہری پاس یکسر نظر انداز کٔرتھ۔
مگر یہ تہ چھیہ حقیقت زِ اگر نہ شاعری اسہِ معمولی پیٹھ کنہِ غیر معمولی سطحس سیتۍ زان کرناوِ، یہ ہیکہِ نہ بڈ شاعری بٔنتھ۔ یہ غیر معمولی سطح ہیکہ لفظی سطح علاوہ بیاکھ سطح ٲستھ، یہ چھہ نہ ضروری ز یہ کیا آسہِ لازما روحانی، فلسفیانہ یا مابعد الطبیعاتی۔
یہ تہِ چھہ اکھ سماجی مفروضہ زِ یۅس شاعری ظاہری سطح علاوہ اکھ زیریں سطح پیدہ کرِ، سۅ چھیہ بٔڈ شاعری۔
* میہ چھہ باسان عازم صابس چھیہ امہ بٲتہ کس دریفس منز غلطی گمژ، یہ ہیکہ مسودہ یا روای ین ہنز غلطی تہِ ٲستھ۔ وزنہ لحاظہ گژھہِ اکوے "لو” آسن، یتھہ پاٹھۍ تمو امہ کس گۅڈنکس شعرس منز دیمت چھہ۔ تمہ پتہ چھکھ پریتھ شعرس "لولو” پتہ کنہ تھوومت یس میانہ خیالہ صحیح چھہ نہ۔
دویمس شعرس منز گژھہِ "ساتہ نیک” بدلہ "ساعت نیک” آسن۔
پانژمس شعرس منز گژھہِ "پھۅلہ ون باغہ دل” بدلہ "پھۅلہ ون باغ دل” آسن۔
یم چھیہ کتابت چہ غلطی۔


text:
ہیجلۍ وزنن منز چھیہ آہنگچ بنیاد ہیجلین ہندس یکسان تعدادس پیٹھ ۔ ہیجلۍ وزن سمجھنہ خاطرہ چھیہ ہیجلہِ کہ تصورچ زان ضروری۔یہ زان کرو اسۍ یتھہ پاٹھۍ حاصل:
زبانۍ ہنزہ آوازہ چھیہ موٚٹۍ پاٹھۍ دۅن قسمن منز باگرنہ یوان: مصمتہ (consonant) تہ مصوتہ (vowel)۔
مصمتہ چھیہ تمہ آوازہ یم ٲسس منز شہس بولن تانو سیتۍ کنہِ قسمک روٚٹ، ٹھوٚر یا دباو تراونہ سیتۍ بناونہ یوان چھیہ ۔مثلا /ب/، /ر/، /س/، /م/، /ی/، /ہ/ بیترِ۔
مصوتہ چھیہ تمہ آوازہ یمن ہندس پھورس منز شہس کانہہ ٹھوٚر یا دباو تراونہ چھہ نہ یوان بلکہ چھیہ ٲسہ وتھ بالکل یلہ حالژ منز آسان۔ کاشرس منز چھہِ 14 مصوتہ، یمن منز ستھ ژھوٚٹۍ تہ ستھ زیٹھۍ چھہِ۔ /اَ/، /اِ/، /اُ/، /أ/، /إ/، /وٚ/ تہ /ۅ/ چھہِ ژھوٚٹۍ مصوتہ۔ /آ/، /ای/، /اوٗ/، /ٲ/، /اٍ/، /او/ تہ /ۅا/ چھہِ زیٹھۍ مصوتہ۔
یموے مصمتہ تہ مصوتہ آوازو سیتۍ چھہِ ہیجلۍ ترتیب لبان۔ یمنے آوازن ہنزن لۅکچین تنظیمن یم اکۍ سے شہہ ژیلس منز بولنہ یِن چھہِ ہیجلۍ ونان۔ اکھ ہیجل ہیکہِ خالص مصوتس پیٹھ مشتمل ٲستھ یا ہیکہِ اتھ منز مصوتس بتھہِ یا پتہ یا دۅشونی اندن مصمتہ ٲستھ۔ ہیجلیک منزیم حصہ یس اکثر اکھ مصوتہ چھہ آسان چھہ ہیجلیک تھوٚنگ بناوان۔
زبانن منز چھہ ہیجلین منز تھوٚنگ آسن عام طور ضروری۔ گۅڈہ آوازہ چھیہ زبانن منز سیٹھا عام بلکہ چھیہ کینژن منز ضروری۔ پوٚت آوازہ چھیہ نہ ضروری۔ یمن ہیجلین منز پوٚت آوازہ چھیہ نہ آسان تمن چھہِ یلہ ہیجلۍ ونان تہ یمن منز پوٚت آوازہ آسان چھیہ تمن چھہِ بند ہیجلۍ ونان۔ ہیجلہِ چہ گۅڈہ تہ پوٚت آوازہ چھیہ عام طور مصمتہ آسان۔ مثالہِ پاٹھۍ نمون ہیجل "نور”۔ امچ گۅڈہ آواز چھیہ مصمتہ /ن/، امیک تھوٚنگ چھہ مصوتہ /و/ تہ امچ پوٚت آواز چھیہ مصمتہ /ر/۔ چونکہ اتھ ہیجلس منز چھیہ پوٚت آواز، لہذا چھہ یہ بند ہیجل۔ یلہ ہیجلچ مثال چھہِ لفظ "بہ” یا لفظ "ما”۔ یمن پتہ کنہِ چھہ نہ کانہہ مصمتہ۔ یم چھہِ مصوتس پیٹھ اند واتان۔ لفظ "بہ” چھہ مصمتہ /ب/ سیتۍ شروع گژھان۔ امچ دوٚیم آواز چھیہ مصوتہ /إ/۔ لفظ "ما” چھہ /م/ مصمتہ سیتۍ شروع گژھان تہ /آ/ مصوتس پیٹھ اند واتان۔
ہیجلۍ چھہِ اکثر لوٚتۍ تہ گوٚبۍ یا ژھوٚٹۍ تہ زیٹھۍ قسمن منز بٲگرنہ یوان۔ ژھوٚٹۍ ہیجلۍ چھہِ اکس مصمتس تہ اکس ژھوٚٹس مصوتس پیٹھ مشتمل آسان۔ مثلا یم لفظ چھہِ ژھوٚٹین ہیجلین ہنزہ مثالہ: [بہ]، [چھہ]، [زِ]، [تہِ]۔
زیٹھین ہیجلین منز چھہ ترییہ قسمکۍ لفظ یوان۔
(1)تم لفظ یہنز ترکیب( مصمتہ+ ژھوٚٹ مصوتہ + مصمتہ) چھیہ ۔ مثلا [بر]، [دب]، [کوٚر]، [زٕل]، [نٔر]، [کٔنۍ]، [کیُل]۔ (‘بر’ تہ ‘دب’ لفظن ہند ژھوٚٹ مصوتہ چھہ زبر یۅس اکثر لیکھنہ چھیہ نہ یوان۔)
(2)تم لفظ یہنز ترکیب ( مصمتہ+ زیوٹھ مصوتہ) چھیہ ۔ مثلا [ما]، [زو]، [تی]۔
(3)تم لفظ یہنز ترکیب ( مصمتہ+ زیوٹھ مصوتہ + مصمتہ) چھیہ ۔ مثلا [جار]، [زان]، [تیر]، [گور]، [چانۍ]، [پاوۍ]۔ (اوٚڈ /ۍ/ چھہ نہ الگ مصمتہ بلکہ امہِ برونہہ ینہ والہِ مصمتچ تالریت یعنی palatalization ظاہر کران۔)
یم تریمہِ قسمکۍ لفظ چھہِ زیٹھۍ پہن ہیجلۍ۔ فارسی عروض کنۍ چھہِ اسہ یمن منز زہ ہیجلۍ بوزنہ یوان (کیازِ ؟تتھ پیٹھ سپدِ بُتھہِ کتھ)۔ مگر یم چھہِ لسانی طور اکۍسے ہیجلس پیٹھ مشتمل۔
ہیجلۍ چھہِ زبانۍ ہندین لفظن ہندۍ تعمیری ٹکرہ تصور کرنہ یوان۔ یا ونو دوٚیمین لفظن منز زِ ہیجلۍ چھہِ پھورکۍ بنیادی رکن۔ لفظن ہنزِ ہیجلۍ ژھینہ بندی ہند چھہ زبان بولن والین غیر شعوری علم آسان۔ وچھو کینژن لفظن ہنز ہیجلۍ ژھینہ بندی۔
(نوٹ: /یاد/ تہ /دراس/، /زور/ تہ /دار/ چھہِ اکس اکس ہیجلس پیٹھ مشتمل۔ چونکہ فارسی عربی عروضس منز چھہِ یم دۅن حصن منز ژٹنہ یوان اوہ کنۍ گژھہِ نہ یمن پیٹھ دۅن ہیجلین ہند مغالتہ گژھُن۔* یتھین لفظن ہندۍ ٲخری مصوتہ چھہِ تقطیع اندر بشمول فارسی عروض تراونہ یوان۔ اگرچہ یمن منز تحریر کہ لحاظہ تریہ ہیجلۍ تصور کرنہ یوان چھہِ، یم چھہِ حقیقتا دوٚنۍ ہیجلین پیٹھ مشتمل۔)
وۅنۍ وچھوکھ بنم شعر تہ یہنز ہیجلۍ حصہ بندی:
کژتاں عاشق گامتۍ متۍ
دنیا سورے دنیا دار
ساسن دادین تن دتھ دراس
اکۍ عشقن کوٚرنس کمزور
تارکھ نب پیوٚو ٹھس ٹھس وسۍ
یاد کریمکھ پوٚت شامن
یمن شعرن منز چھہِ دۅشونی مصرعن منز ستھ (۷) ہیجلۍ ورتاونہ آمتۍ:
بحر متقاربکۍ مزاحف وزن (مثلا پیٹھم اثلم: فعلن فعلن فعلن فع/فاع) چھہِ ژکہِ ہیجلۍ وزن۔ امہِ وزنک آہنگ ورتوو امین کاملن یسلہ پاٹھۍ۔ یہ آو تسندس لۅتہ وٲے، بیہ تکلف تہ طنزیہ اظہارس سیٹھا براہ۔ کاشرِ زبانۍ ہندس گفتاری یا خۅد کلامی ہندس آہنگس تہِ نکھہ آسنہ کنۍ ورتوو یہ وزن کاملس سیتۍ واریاہو شاعرو۔ مثلا یم غزل:
کھسوُن سریہِ تہ رامن راج
وسوُن سریہِ تہ راوُن دوٚد (نادم)
تارکھ وسۍ پییۍ لژھہِ گیہ لال
دِلہ یتھ گٹہِ منز ژے کینہہ زال (راہی)
اتہِ کیا چھے کلۍ تہرس پیٹھ
بۅن وس کٲر وُٹھی ونۍ واو (کامل)
واوس کمۍ ؤٹھ از تاں کٲر
بہتر گوٚو دِتھ تھاونۍ دٲر (فراق)
یمن سارنی غزلن ہند وزن چھہ دراصل ہیجلۍ وزن۔ وژنن منز چھہ یۅہے ہیجلۍ وزن ورتاونہ آمت۔ یعنی یتھ اسۍ پنن عروض ونان چھہِ، سہ چھہ دراصل یوٚہے ہیجلۍ وزن یس واریاہن مشرقی کیو مغربی زبانن منز ورتاونہ یوان چھہ۔ ہیجلۍ وزن چھہِ سادہ وزن تکیازِ یمن منز چھہ ژھوٚٹین زیٹھین ہیجلین کنے قیمت۔ ہیجلین تہ ہیجلین منز چھیہ نہ کانہہ فرق کرنہ یوان۔ امہِ خصوصیژ کنۍ چھہِ نہ ہیجلۍ وزنن منز پدۍ آسان۔ یعنی ہیجلۍ چھہِ نہ مزید پدین منز گنڈنہ یوان۔ پدۍ چھہِ تمن عروضن منز یمن منز ژھوٚٹین تہ زیٹھین ہیجلین الگ مۅل مقررچھہ، یمہِ کنۍ آہنگس منز دوٚگن امتیاز قایم گژھان چھہ۔ ہیجلۍ وزنن منز چھہ پدین بجایہ تھکھ اہم، یس آہنگک خاص نمونہ تہ تنوع قایم کران چھہ مثلا وژنکۍ ژھوٚٹۍ مصرعہ۔ یتھ شاعری منز سارنی ہیجلین کنے مۅل مقرر آسہِ تتھ منز چھیہ آہنگچ بنیاد یہند تعداد بنان یعنی تتھ شاعری منز چھیہ مصرعن ہنز تنظیم مقرر ہیجلۍ تعدادہ سیتۍ ترتیب لبان۔ وۅنۍ کرو اسۍ حبہ خاتونہِ ہندس بنمس بٲتس ہیجلۍ وزنہ مطابق تقطیع:
کاوۍ ویہنم ارۍ ننہِ نیہے
از ییہ یار بہ ناوسے
کۅنگہ کوفورہ بییہ عنبرے
سندِ زلہ تن بہ ناوسے
مارۍ مندس ترہنہِ روٚستس
پارۍ لگس بہ ناوسے
سارۍ ترٲوتھ تس پتہ لجس
کیاہ کرہ ویسۍ بناوسے
(کلیات حبہ خاتون، ص 185)
ہیجلۍ وزنن منز چھہِ ہیجلین ہندِ تعدادہ علاوہ بندن یا مصرعن ہنز حصہ بندی تہ قافیہ بیترِ آہنگک نمونہ پیدہ کران یمہ کنۍ ہیجلۍ وزن شاعرن تہ پرن والین دۅشونی ہندِ خاطرہ ورتاوُن تہ پھِرُن آسان سپدان چھہ۔ ہیجلۍ وزنن منز چھہ نہ مصرعن منز ہیجلین ہندِ یکسان تعدادہ علاوہ کانہہ مخصوص التزام آسان۔ البتہ چھہ شعری فارمہِ منز یہند مخصوص التزام تنوع پیدہ کران۔ یہ التزام چھہ واکھن تہ وژنن منز ظاہر۔ مثلا واکھن ہند اکھ التزام مگر غالب التزام چھہ 8 ہیجلۍ، 7 ہیجلۍ، 8 ہیجلۍ، 7 ہیجلۍ۔ امہِ قسمک مصرعن ہند خاص التزام چھہ وژن فارمہِ منز تہِ ظاہر۔ چونکہ ہیجلۍ وزن چھہ نہ مزید پدین منز گنڈنہ یوان، لہذا چھہِ نہ اتھ وزنہ نظامس منز زیٹھۍ مصرعہ ممکن۔ اگر کُنہِ زبانۍ منز زیٹھۍ مصرعہ چھہِ تہِ (مثلا فرانسسی، اطالوی، اسپینی، بیترِ)، تم چھہِ یوان اکس مخصوص جایہ تھکھ ترٲوتھ دۅن حصن، اصطلاحی طور دۅن hemistches منز پھٹراونہ، تہ یہ تقسیم چھہ مثلا گۅڈنکہ حصہ کس ٲخری لفظس پیٹھ تاکید تراونہ سیتۍ، یا قافیہ ورتاونہ سیتۍ نمایاں بناونہ یوان۔ سانۍ وژن فارم تہِ چھیہ نصف نصف مصرعن پیٹھ قافیہ ورتٲوتھ یہ ژھین نمایاں بناوان۔ مثلا وچھو حبہ خاتونہ ہند وژن بییہ اکہ لٹہِ۔ گۅڈنکین گۅڈنکین مصرعن پتہ کنہِ چھہ قافیہ (نٮہے/ عنبرے؛ روٚستس/لجس) یمن زیٹھین مصرعن ژھین تراوان یمہ کنۍ وژنچ فارم شکل رٹان چھیہ۔
کاشرین ہیجلۍ وزنن منز چھہ ژھۅٹین ہیجلین ہند ورتاو کم یعنی تمن ہیجلین ہنز یم مصمتہ تہ ژھوٚٹس مصوتس پیٹھ مشتمل چھہِ۔ اتھ چھہِ زہ وجہ۔ اکھ یہ زِ ژھوٚٹۍ مصوتہ چھہِ اکثر لفظہ کس ٲخرس پیٹھ بول چال چہ صوتیاتی تبدیلی تحت حذف سپدان۔ دوٚیم وجہ چھہ وژن گیونچ روایت۔ گیونس منز چھہِ ژھوٚٹۍ مصوتہ ادا کرنۍ زیٹھیو مصوتو کھۅتہ مشکل۔ امہ خاطرہ گژھہِ پروفیشنل تربیت آسنۍ۔ یوٚہے وجہ چھہ زِ وژنس تہ باقی گیون بٲتن منز چھہ ژھوٚٹۍ مصوتہ زیٹھراونہ یوان۔


text:
انتخاب: منیب الرحمن
ماخذ: لل دید مرتب جیالال کول
میہ چھیہ لل دید ہندین واکھن ہندانتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ انتخابس ہُریر کران۔ انشااللہ ییہ ریتس کھنڈس تام سورے انتخاب پیش کرنہ۔ سیتی ییس لفظن ہند معنی تہ تمن ہند پھور تہِ دنہ۔ امہ علاوہ ییہ سورے انتخاب پیش کرنہ پتہ، کلامک جایزہ ہینہ۔ یتین یتین ضروری آسہِ کلامس ییہ تصحیح تہِ کرنہ۔
واکھن ہند پروف چھہ نہ ونہ پرنہ آمت۔
1
آمہِ پنہ سدرس ناوِ چھیس لمان
کتہِ بوزِ دے میون میہ تہِ دیہ تار
آمین ٹاکین پونۍ زن شمان
زو چھم برمان گرہ گژھہ ہا
___
2
تلہ چھے زیس تے پیٹھہ چھکھ نژان
ونتہ مالہِ من کیتھہ پژان چھے
سورے سو٘مبرتھ ییتۍ چھے مۅژان
ونتہ مالہِ ان کیتھہ رۅژان چھے
___
3
ہچوِ ہٲرنجہِ پیژیو کان گوم
ایکھ چھان پیوم یتھ رازدانے
منز باگ بازرس قلفہ رو٘س وان گوم
تیرتھ رو٘س پان گوم کُس مالہِ زانے
___
4
آیس وتے گٔیس نہ وتے
سمن سۅتھہِ منز لوسم دۅہ
چندس وچھم تہ ہار نہ اتے
ناوہ تارس دمہ کیا بۅ
___
5
کیا کرہ پانژن دہن تہ کاہن
وۅکھشن یتھ لیجہِ کٔرتھ یم گٔے
ساری سمہن یتھ رزِ لمہن
ادہ کیازِ راوِ ہے کاہن گاو
___
6
اژھین آے تہ گژھن گژھے
پکن گژھے دین کیاو راتھ
یورے آے تہ تورۍ گژھن گژھے
کینہہ نتہ کینہہ نتہ کینہہ نتہ کینہہ
___
7
آیس کمہِ دِشہ تہ کمہِ وتے
گژھہ کمہِ دشہ کوہ زانہ وتھ
انتہ داے لگمے تنے
چھینس پھۅکس کانژھ تہِ نو ستھ
___
8
گاٹلا اکھ وچھم بۅچھہِ سیتۍ مران
پن زن ہران پۅہنہِ واولہ
نیش بۅد اکھ مچھم وازس ماران
تنہ لل بو پراران ژھینیم نا پراہ
___
9
ہا منشہِ کیازِ چھکھ وٹھان سیکہِ لور
امہ رٹہِ ہمالہ پکی نہ ناو
لیوکھے یہ نارانۍ کرمنہِ رکھہِ
تہِ مالہِ ہیکی نہ پھِرتھ کانہہ
___
10
نیم کریوتھ گربا
ژیتس کربا پیی
مرنہ برونٹھے مربا
مٔرتھ مرتبہ ہُری
___


text:
شوکت صوفی چھہ اکھ تازہ وارد یمۍ خاص طور نظم پننہِ اظہارک وسیلہ بناونک یرادہ کورمت چھہ تہ امیک ظاہر تہ بٲطن سرہ کھرہ کرنہ چہ کوششہِ منز لگتھ چھہ۔ عجیب کتھ چھیہ یہ زِ ییژ حوصلہ افزایی وۅتھہ ونس فن کارس درکار آسان چھیہ، تیژے چھیہ تمس تنقیدچ تہِ ضرورت۔ یم دۅشوے کامہِ اکی ساعتہ انجام دنہِ چھیہ دشوار تکیازِ پیٹھمس سوتھرس پیٹھ چھیہ یم کامہِ اکھ اکس مخالف۔ حالانکہ، اگر استعارہ چہ صورژ منز وچھو، نوو فنکار چھہ ادبچ نہالۍ یتھ حوصلہ افزایی تاپھ تہ تنقید سگ مہیا کران چھہ۔
شوکت صوفی یس چھیہ یمن دۅشونی چیزن ہنز ضرورت۔ مگر یپارۍ چھہ تنقید تہ تعریف دۅشوے سروگیمتۍ تہ فن کار دروگیومت۔ لہذا چھیہ امس پانے پننۍ وتھ بدِ کڈنۍ۔ یم کتھہ اوک طرف، فی الحال چھہ پیش امۍ سند اکھ تازہ غزل۔
غزل
شوکت صوفی
ژھاین نقاب ترٲوتھ گاشلۍ پکان آسن
واوس عجیب نیت صحرا وڈان آسن
باون اگرچہ گۅڈنیتھ خوابن بیہ دون تعبیر
تھاون حریر لٲگتھ پردن ژٹان آسن
شاید گژھاں چھہِ حاوی انہِ گٹۍ وۅں آفتابس
ژانگین ژہ رٲچھ کرۍ زے موکل یوان آسن
شہرس عجیب ژھۅپہ ہش دہہ چھس وۅتھان لیکن
چانین خراب حالن دل ونہِ دزان آسن
شامچ سہ زون تھاوی شاندس قریب ٲخر
ٲوج کتاب یتھ منز کاغذ ودان آسن
یہ غزل پٔرتھ چھہ احساس گژھان زِ شاعرس چھیہ امہ صنفہ ہندین لوازماتن پیٹھ نظر تہ سہ چھہ امہ چہ زبانۍ منز صوتی آہنگ قایم کٔرتھ ہیوکمت یُس غزلہ کہ خاطرہ اہم چھہ۔ وزن چھہ خوبصورتی سان ورتاونہ آمت، آوازن ہند دروبست تہِ چھہ متاثر کن۔ امہ وزنک آہنگ چھہ تفکراتی یُس غزلہ کس موڈس سیتۍ ہم آہنگ چھہ۔ غزلس منز چھہ نہ براہ راست معنوی نویر ۔ یعنی مضمون چھہِ تمے یم اکثر غزلن منز آسان چھہِ۔ مگر مضمون ادا کرنک یُس عام تعقلی طریقہ چھہ، تتھ برعکس چھہ شک گژھان زِ یمہ غزلک شاعر چھہ شعرن تہ مصرعن منز وۅپدن واجنین صرژن ہندس تاثراتی ماحولس زیادہ اہمیت دوان۔
بہ کورس "ٲوج کتاب” ترکیبہِ خاص طور متاثر۔ امہ تازہ ترکیبہِ سیتۍ چھہ شعر سیٹھا خیال آفرین بنیوومت، حالانکہ زونہِ سیتۍ "شامچ سۅ” فقرہ چھہ شعرس کنہِ حدس تام کمزور بناوان۔ غزلس منز چھیہ ژھاین نقاب تراونۍ، حریر لٲگتھ پردہ ژٹنۍ ہشہِ متاثر کن صرژہ اکھ نیک شگون۔
یمن پانژن شعرن منز چھہ صرف ڈۅڈ شعر تیتھ یتھ عام فہم پاٹھۍ فکرِ تروُن ونو۔ یہ ڈۅڈ شعر پچھانن چھہ نہ مشکل۔ شعر نمبر ژور پورہ پاٹھۍ تہ شعر نمبر تریہ اوڈ۔ باقی سٲری شعر چھہ معنیس یہ دپۍ زِ تہِ چلینج کران تہ پرن والس تفہیم بدلہ تخیل کس دنیاہس کن نوان۔ ذاتی طور چھس بہ یمہ کتھہِ ہند قایل زِ تخیلس تام واتناوتھ گژھہِ نہ شعر پوت کھوری ژلن بلکہ گژھہِ برونہہ کن پکنک آے رٹتھ تخیلس کامیاب پاٹھۍ کنہِ انسانی صورت حالس سیتۍ واٹھ دین۔ اگر یتھی ہوۍ تجربہ بارسس یِن، بے شک بنن تم غزلہ کہ موزونیت تہ مناسبتک جواز۔


text:
میہ کور کمینٹ اکس افسانس متعلق زِ اتھ ونہ بہ زیادہ کھوتہ زیادہ انشاییہ تکیازِ سہ افسانہ چھہ اکس موضوعس اندۍ اندۍ ووننہ آمت۔ میہ وون افسانس تہ انشایہس درمیان چھیہ یہے فرق۔ افسانس منز اگر کانہہ مسیج آسان چھہ ، سہ چھہ کردارن ہنزِ عملہِ یا واقعاتن ہندِ ترتیبک اکھ ارتقایی نتیجہ آسان۔ افسانس منز چھیہ یہ عمل تہ ترتیب ضروری تہ اہم، مسیج چھیہ نہ، انشایہس منز چھیہ مسیج ضروری تہ اہم، کردارن ہنز عمل تہ واقعاتن ہنز ترتیب چھیہ صمنی آسان بلکہ بلۍ آسان۔
وننہ آو زِ انشاییہ چھہ حقیقت نگاری تہ افسانہ تخیل ورتاوان۔
یہ چھہ نہ یمن ہند امتیاز۔ تخیل چھہ نہ صرف افسانک امتیاز بلکہ پورہ ادبک (غزل، نظم، ناول، بیترِ) امتیاز یتھ منز انشاییہ تہِ یوان چھہ۔ انشاییہ چھہ تخلیقی تہِ آسان یعنی اتھ منز تہ چھہِ تم ول ورتاونہ یوان یمو سیتۍ یہ دلچسپ بنہِ ۔ از کل چھہ صحافتی سٹوری تہِ تخلیقی اندازہ شروع کرنہ یوان تہ تمن منز ڈایلاگ تراونہ یوان، مگر تمہِ سیتۍ بنہِ نہ صحافت افسانہ۔
یہ چھہ اکھ اہم بحث، تمن ہندِ خاطرہ یم افسانہ لکھنچ کوشش کران چھہِ۔


text:
کلامِ مشؔتاق کشمیری
بستی چھُہ کلۍ گنِرا مگر بے سایہ ونے کیا
اڈہ بزۍ کٔرتھ ژُھن سونتھ گریشمنہِ کرایہ ونے کیا
پریتھ پاسہ گٹہ زۆل وۆتھ تہ تُلن واو پھِرُن ڈوٹھ
چھُس گاش ہیتھ اتھۍ منز پکان بے وایہ ونے کیا
تس سیتی چھیم نسبت بہ توے چھس سیٹھا بے باک
عرشک تہ بییہ فرشک چھہ یُس سرمایہ ونے کیا
پاتھل تہ نب دۅشوے چھہِ خلیلس کران آلو
نمرود یمہ وقتکۍ چھہِ نوِ نوِ ترایہ ونے کیا
مۅکھ فطرتک تابندہ درخشان سیٹھا جان
تَمہ نوو تھَن ژُھنتھن ژیہ کٔرتھ ہایہ ونے کیا
یتھ کایناتس ٲس چانی براندہ کنۍ استان
چھیۍ کھوژناوان از ژھرے گگرایہ ونے کیا
کُن کفرکێن کریہنێن اتھن منز مفتیو اسلام
دِلِہ منز چییکھ اتھ سوداہس پیٹھ چایہ ونے کیا
یمہِ دینہ خاطرہ کرۍ صحابو ٹاٹھۍ زو قربان
کُن وعظ خوانو سرۆگ تہ ہیژ ہس لایہ ونے کیا
مشؔتاق میہ وچھمکھ ژہ دۅہے سوزِ جگر ہیتھ
ناحق کران بدنام چھی پریتھ شایہ ونے کیا
تقلید
ہزج بحرک اکھ وزن چھہ مفعول مفاعیل مفاعیل فعولن۔
اتھ وزنس چھہ ونان مثمن یعنی 8۔ اتھ وزنس منز چھہِ پورہ شعرس منز 8 رکن آسان۔ فی مصرعہ 4۔ یم 4 رکن چھہِ یم: مفعول (1) مفاعیل (2) مفاعیل (3) فعولن (4)
یم ژۅشوے رکن چھہ امہ بحرہ کہ سالم رکن (مفاعیلن) منزہ مختلف زحافو کنۍ درامتۍ۔
مثمن زیچھرک (یعنی پورہ شعرس منز 8 رکن، اکس مصرعس منز 4) سالم وزن چھہ:
مفاعیلن مفاعیلن مفاعیلن مفاعیلن
اتھ مفاعیلن رکنس چھہِ یم زحافہ بنان:
مفعول چھہ خرب زحافہ لاگو کٔرتھ بنان: مفاعیلن > مفعول
مفاعیل چھہ کف زحافہ لاگو کٔرتھ بنان: مفاعیلن > مفاعیل
فعولن چھہ حذف زحافہ لاگو کٔرتھ بنان: مفاعیلن > فعولن
(کتھہ چھہِ یم زحافہ بنان تمہ خاطرہ پٔرو کانہہ عروضی کتاب۔)
اصول چھہ گۅڈنیک رکن ہیکہِ صرف مفعول بٔنتھ (مفاعیلن > مفعول)، دویم تہ تریم رکن ہیکن صرف مفاعیل (مفاعیلن > مفاعیل) بٔنتھ، تہ ٲخری رکن ہیکہِ فعولن بٔنتھ (مفاعیلن > فعولن)۔ آخری رکنس پیٹھ چھیہ کینہہ آزادی دنہ آمژہ۔ تتھ پیٹھ چھیہ نہ ییتہ نس کتھ ضروری۔
یۆہے اصول چھہ اتھ وزنس مفعول مفاعیل مفاعیل فعولن منز کارگر۔
اتھ وزنس چھہ پورہ ناو ہزج مثمن اخرب مکفوف محذوف
یعنی وزن چھہ ہزجک، رکن چھس 8 (پورہ شعرس منز)، مصرعک گۅڈنیک رکن چھہ خرب زحافہ (اخرب)، دۆیم تہ تریم رکن چھہِ کف زحافہ (مکفوف) تہ ژورم چھہ حذف زحافہ (محذوف) بنیومت۔
کتابی عروض والین چھہ یُتے پتاہ تکیازِ کتابن منز چھہ یتے لیکھتھ۔
___
اجتہاد
ہزج مثمن اخرب مکفوف محذوف
پکیو وۅنۍ وچھو اتھ ناوس سیتۍ کیا تعلق چھہ اتھ غزلس۔
ہزج مثمن ۔ فرض کرو زِ یہ وزن چھہ ہزج بحرک تہ وزن چھس مثمن (8 رکن)۔ یہ ثابت کرنہ خاطرہ کرو اسۍ اتھ غزلس تقطیع۔
اخرب مکفوف محذوف ۔ یہ چھہ امہ بحرک اکھ عام مثمن وزن۔ آہنگ تلہ چھہ باسان زِ اتھ غزلس منز چھہ یۆہے وزن ورتاونہ آمت۔ چلو تقطیع کرو، وچھو سون تُک چھا صحیح۔
تمام مصرعن منز چھہِ گۅڈنکہ رکنہ چہ جایہ ساری لفظ اتھ وزنس پیٹھ کنہِ سقمہ ورٲے برابر یوان۔ مبارک، اکھ قدم کۆر اسہِ طے۔
گۅڈنیک رکن چھہ ہندسن ہنزِ زبانۍ منز 2+2+1 (یعنی 2 آوازہ، 2 آوازہ، 1 آواز)
مثلا:
"بستی چھہ” لفظن ہنز تقطیع: بس (2)+ تی (2)+ چ (1) ۔۔ (مفعول)
"چھہ” کیازِ لیۆکھ میہ صرف چ؟ ژھۅچہ آوازہ (مثلا ییتہِ نس پیش) یمن اعراب ونان چھہِ تہ ھ چھہِ نہ آوازن ہندس حساب کتابس منز مجرا یوان۔
گۅڈنیک رکن آو اسہِ مفعول (اخرب) برابر۔ دۆیم تہ تریم رکن گژھہِ مفاعیل یُن۔ یعنی ہندسن ہندِ مطابق 1+2+2+1
تمام غزلس منز چھہ دۆیمہِ رکنہ چہ جایہ صرف اکس مصرعس منز مفاعیل یوان۔
مشتاق میہ وچھمکھ ژہ
مشتاق 2+2+1 (مفعول) میہ وچھکمھ ژہ 1+2+2+1 (مفاعیل)
تریمہِ رکنہ چہ جایہ چھہ 18 ہو مصرعو منزہ صرف 6 مصرعن منز مفاعیل یوان۔ (تقطیع کرو پانے)
باقی تمام مصرعن منز چھہ دویمہ تہ تریمہ رکنہ چہ جایہ 1+2+2+1 بدلہ 2+2+2+1 یوان۔ لہذا ہیکو اسۍ ؤنتھ زِ یہ غزل چھہ یمن جاین ہزج مثمن اخرب مکفوف محذوف مطابق پھٹان۔ ممکن چھہ یہ ما آسہِ بییہ کنہِ بحرہ کس کنہِ وزنس منز (مثلا مستفعلن مستفعلن بیترِ)۔ بییہ کُنہِ بحرہ کس کُنہِ وزنس کن گژھنہ برنوہہ کرو بییس کتھہِ پیٹھ غور۔ ییلہ اسۍ یہ غزل پران چھہِ تقطیع کرنہ کہ ارادہ ورٲے اسہِ چھہ اتھ منز آہنگ ٹھیک ٹھیک باسان۔ کیا وجہ چھہ؟
دۆیمہ تہ تریمہ رکنہ چہ جایہ یُس اسہ ہندسو مطابق اکثر جاین 2+2+2+1 یوان چھہ، سہ کیا چھہ؟ عروضی ارکانو مطابق کتھہ پاٹھۍ ہیکون اسۍ یہ ہندسہ ترتیب لیکھتھ؟ واریاہ طریقہ چھہ۔ یہ ہیکہِ مفعولات ٲستھ۔ مگر مفعولات چھہ نہ ہزج بحرک کانہہ زحافہ مگر تمام عروضی کتابہ چھیہ ہزج بحرہ کس سالم رکنس 2 درجن پیٹھۍ زحافہ دوان یمن منز اکھ مرکب زحاف مفعولان چھہ۔ یہ مفعولان تہِ چھہ 2+2+2+1 ہندسن برابر۔ گۆو اتھ غزلس منز چھہ دۆیمہ تہ تریمہ رکنہ چہ جایہ 7 جاین مفاعیل مزاحف رکن یوان تہ 29 جاین مفعولان مزاحف رکن یوان۔
اگر ساری عروضی مفاعیلن رکنک اکھ مرکب زحافہ مفعولان دوان چھہِ، امیک ورتاو کونہ چھہ امہ بجرہ کس کنہِ وزنس منز؟ یہ چھا صرف امکان کِنہ اتھ پتہ کنہِ چھیہ عربی زبانۍ ہند کانہہ آہنگ اوسمت۔ تہِ ہیکو نہ اسۍ ؤنتھ، التبہ اگر یہ گنجایش موجود چھیہ، یہ زحافہ کیازِ ییہ نہ کاشرس منز اتھ جایہ جایز ماننہ ییلہ زن یہ سٲنس کاشرس آہنگس زیادہ موافق باسان چھہ؟
مفاعیلن چھہ 7 حرفی رکن ماننہ یوان تہ مفعولان تہ چھہ 7 حرفی رکن۔
مفعولان زحافہ چھہ دۅیو زحافو سیتۍ یکوٹہ بدس یوان، امہ کنۍ چھہ مرکب زحاف۔ خرم تہ تسبیغ ۔
وۅنۍ پکو اسۍ ژورمس رکنس کن۔
12 جاین چھہ اتہِ نس عام پاٹھۍ مستعمل مزاحف رکن فعولن یوان۔ 4 جاین چھہ مزاحف رکن مفاعیل یوان یمچ آزادی چھیہ۔ 2 جاین چھہ مرکب مزاحف رکن مفعولان یوان یمچ ٲخری رکن آسنہ کنۍ آزادی گژھہِ آسنۍ۔
میانہِ یمہ تجزیہ کنۍ ہیکون اسۍ یہ وزن یتھہ پاٹھۍ ظاہر کٔرتھ:
ہزج مثمن اخرب مکفوف/اخرم مسبغ محذوف
یمہ تجزیہ پتہ چھیہ نہ میہ کانہہ ضرورت یہ وزن باقی بحرن منز ژھانڈنک، حالانکہ کینہہ وزن چھہ مختلف بحرن منز آہنگہ لحاظہ ہوی۔
یمہ تجزیہ مطابق گوو یہ ثابت زِ یہ غزل چھہ وزنس منز تہ کنہِ جایہ چھہ نہ پھٹان۔ شاعرن چھیہ شاید کوشش کرمژ مفعول مفاعیل مفاعیل مفاعیل فعولن وزنس پیٹھ غزل وننک مگر کاشرۍ آہنگن چھیہ پانے بدل وتھ کڈمژ یمچ گنجایش ہزج بحرس منز گۅڈے موجود چھیہ، بشرطیکہ عروضی کتابہ طاقچس پیٹھ تھٲوتھ ییہ کتھ کرنہ۔
ٲخرس پیٹھ مشتاق کشیمری سنزِ شاعری پیٹھ۔ میون اکھ دوست وۆتھ "کشیرِ چھہِ زے شاعر پیدہ کرۍ متۍ۔ اکھ مشتاق کشیمری” اگر نہ تمی امہ پتہ امین کامل سند ناو ہیۆتمت آسہِ ہے، بہ ما تراوہس اسُن۔ میہ رۆٹ اسُن اندرے، سوچم میانہِ خاطرہ چھہ میونے مول بۆڈ۔ یوت تام میٲنس مالۍ سند ناو ہیێکھ، میہ نہ کانہہ اعتراض!!!
اکھ مصرعہ بوزو
طالب نہ کانہہ، جالب علم گۆو ضایع ونے کیا


text:
نوٹ: از لٔب میہ اکس کاغذس پتہ کنہِ اکھ نظم۔ بہ اوسس ژھانڈان میہ ما آسہِ علامتس متعلق کانہہ مضمون کنُہِ ساتہ رژھروومت۔ یہ چھیم نہ پتاہ یہ کر میہ لیچھمژ۔ چونکہ یہ چھیہ پنسل سیتۍ میانی اتھ لیکھتھ، لہذا آسہ میٲنی نظم۔ دچھنہ طرفہ چھس لیکھتھ: کامل، نادم، راہی، اختر، لون۔ یہ چھم نہ پتاہ نظمہِ ہندۍ بند چھا امی ترتیبہ لیکھنہ آمتۍ کنہ نہ۔ میہ چھہ نہ یادے۔ بییس جایہ چھہِ نظمہ ہندۍ گۅڈنکۍ تریہ بند لیکھتھ نثرکۍ پاٹھی یکجا، سیتی چھس حاشیس منز راہی، کامل، نادم لیکھتھ۔ بہرحال میہ دۆپ کھالون بلاگس۔ یژھہ چھیہ خبر کٲژا نظمہ تہ غزلہ راومژہ۔ میہ اوس نہ زنہے پننۍ چیز رژھراونس یا شایع کرناونس سیتۍ دلچسپی۔ نظم پٔرتھ ترِ تۅہہ فکرِ کیازِ نہ۔ فٲترگیا ہۅ تہِ تہ فٲترگیا یہ تہِ۔
کٲنسہِ ما تگہِ پانژن رستمن سیتۍ نظمہِ ہندۍ بند رلاونۍ؟
پانژھ رستم، پانژھ دریاو
اکھ رستم
پننس دریاوس
پشجین ملرین رکنہِ وسان
بیاکھ خبر کیا لاس لٔبتھ
ڈنگ دتھ بیوٹھ
حبابس منز
بیاکھ چھہ وۅگنین جاین وٲتتھ
کرنجلیو کرنجلیو
ساراں آب
بییس چھہ پۆس کھۆتمت
واوہ طفانس
آب مندان
بیاکھ چھہ پننس دریاوس
پننی گتھہِ منز
ییرہ گۆمت


text:
اسہِ پزِ کاشرِ خاطرہ نستعلیق ترٲوتھ وۅنۍ نسخ خط ورتاون۔
نستعلیق یمو ایجاد کریوو تمو تہِ کور یہ سیٹھا سلہِ پننہِ عمومی لیکھہ پرِ منز ترک۔ یہ چھہ ایرانس منز وۅنۍ صرف فن خوش خطاطی (آرٹ) خاطرہ استعمال کرنہ یوان، لیکھنس پرنس خاطرہ چھہ صرف نسخ۔
ایرانس منز چھہ نستعلیق صرف کینژن کتابن ہندین سرورقن، تنظیمن تہ ادارن ہندین سائین بورڈن ہندِ خاطرہ۔ امہ علاوہ شاذونادر گرانقدر کتابن مثلا دیوان حاقظ کین مخصوص ایڈیشنن ہندِ خاطرہ۔ بس! نستعلیق چھہ نہ عام استعمالس منز بالکل ورتاونہ یوان۔ ایرانس منز گژھہِ نہ توہہ نستعلیق کنہ اخبارس، میگزینس، کنہ عام ورتاوچہ کتابہ منز نظرِ۔ حتی کہ ایرانین ہند خط (handwriting) تہ چھہ نسخ۔
میہ چھیہ پتاہ یس چیز وانسہ ورتوومت آسہ تمہ کہ راونکھ دۅکھ چھہ گژھان۔ انسان دپان کہنی گوژھ نہ راون۔ سورے گوژھ ییتی روزن مگر وقتس برونہہ کنہ چھہ ساری مجبور۔ نستعلیق گژھہ نہ یکدم ختم، وارہ وارہ۔ گۅڈہ نیرن میہ ہوۍ "سرپھرے” یم نسخس منز کتابہ چھپاون۔ لوکھ تلن شور۔ اڈۍ دپن سٲنس کلچرس خلاف چھیہ سٲزش، اڈۍ دپن اسلام خطرے میں ہے، بٹہ بٲے ونن وچھ سا موکلووکھ نستعلیق تہِ۔ اونکھ عربی خط۔ بیترِ بیترِ۔
حقیقت چھیہ یہ زِ کمپیوٹر تہ انٹرنیٹ کہ خاطرہ چھہ نسخ خط زیادہ موافق۔ یہ خط چھہ سیود، اکۍ سے سطرِ منز پکن وول، ورتاوہ کنۍ آسان، کفایتی تہ عالمگیر۔ اتھ منز چھہ ٹایپو گرافی ہند زبردست تنوع دستیاب تہ ممکن۔
خطاطی ہند زمانہ موکلیوو تہ تتھۍ سیتۍ مۅکلیوو نستعلیق خط تہِ۔ وۅنۍ چھہِ اتھ اردو والۍ نتہ کاشرۍ لٲرۍ۔ بہ چھس یمہ کتھہِ ہند قایل زِ تبدیلی چھیہ ترقی ہنز ہیر۔
گنتی ہندۍ کینہہ کاتب ترٲوتھ، ٲسۍ نہ کشیرِ منز نستعلیقکۍ خوش خط کاتب تہِ دستیاب۔ پیٹھہ ییلہ کاشرس املاہس کُن یمو امہِ خطچ خوبصورتی چھیہ اعرابو یہ دپۍزِ تہِ زٔلتھ نمژ۔ نستعلیقس منز چھہ ان پیجس منز تھیکنۍ لایق زہ خط مگر ان پیج چھہ بند تلاو۔ عازم صٲبن بنوو محدودے سہی گلمرگ ناو کٔرتھ اکھ اوپن سورس نستعلیق خط ترمیم کٔرتھ کاسرش لایق یس میہ نیب کین پتمین ترین شمارن منز ورتوو۔ مگر اتۍ نے چھہ نہ بند گژھن۔ تتھ وتہِ پکنہ سیتۍ کیا نیرِ یۅس بتھہِ بند آسہِ۔
1950 دوران ییلہ سانۍ بزرگ نیتھہ ننہ زبانۍ اچھرہ ورُن کرنہِ لگۍ، اکھ تجویز ٲس نسخ۔ تجویز کرن والین ہنز دور اندیشی! مگر تمچ سپز تمہ ساتہ مخالفت۔ ونۍ کین چھہِ اسۍ مجبوری کنۍ فیس بکس پیٹھ نسخ حطے ورتاوان۔ میہ ووت 27 شمارہ پیٹھہ نیبس منز گۅڈنکۍ شیہ ستھ صفحہ نسخس منز دوان۔ اڈیو کٔر شکایت، اڈیو کٔر ژھوپہ۔ شمارہ 31 آسہِ اکھ قدم برونہہ۔ وچھو کیا روزِ ردعمل!
نوٹ: یمن دوستن نستعلیق تہ نسخ خطن ہنز فرق معلوم چھیہ نہ، تہندِ خاطرہ چھہ عرض زِ یہ بلاگ چھہ نسخ خطس منز۔ ممکن چھہ پرنس ما آسہِ دقت یوان مگر صرف امہ مۅکھہ زِ تۅہہ چھہ نستعلیقس عادت۔ یہ بلاگ روزِو پران۔ تہند سوچ تہِ روزِ بدلان!


text:
میٲنس اکس شعرس پیٹھ (تک بندی پیٹھ) کٔر اکۍ دوستن فیس بکس پیٹھ کمینٹ۔ شعر چھہ
متھ گوۆم لیکھہ غزل از بہ تہِ جانانا ہیو
مصرعہ طرحک چھہ وچھان دولہ میہ مشرانا ہیو
کمینٹ اوس گوم چھہِ ونان، گوۆم چھہِ نہ۔ میہ دوپ بہ ونہ یمن دۅن لفظن ہندس گرامرس متعلق کینہہ کتھہ یم نہ مثلا شفیع شوق سندس یا باقی گرامرن منز وننہ آمژ چھیہ۔ یہ چھہ گرامرک اکھ سبق۔
تم سٲری لفظ (فعل) یم ماضی چہ شکلہِ پیٹھ شخصاونہ یوان چھہِ، تمن منز چھہ عام طور اُم (واحد متکلم سندِ خاطرہ) جوڑنہ یوان۔ مثلا یم لفظ:
کۆر + اُم = کۆرم
بیوٹھ + اُم = بیوٹھم
پۆر + اُم = پۆرم
زول + اُم = زولم
یہ چھہ اصول۔ مگر اصولن چھہِ کینہہ استثنا تہِ آسان۔ وچھوکھ یم لفظ:
گۆو + اُم = گۆوم
آو + اُم = آُووم
دراو + اُم = دراوم
مگر اسہِ چھیہ پتاہ یم چھیہِ نہ صحیح شکلہ۔ یمن ہندِ بدلہ چھہِ گوم، آم تہ درام ونان۔ کیازِ؟ تکیازِ یمن لفظن منز چھہ پیٹھمہِ اصولک استثنا کٲم کران۔ استثنا تہِ چھہ اصولے آسان۔ یعنی اصولس اندر بیاکھ اصول۔ استثنا چھہ زِ یمن لفظن (ماضی فعل) اندس پیٹھ /و/ آواز یوان آسہِ تمن منز چھہ یہ عمل سپدان:
گۆو + اُم = گۆوم > گۆ (و+ اُ) م > گوم
آو + اُم = آُووم > آ (و+ اُ) م> آم
دراو + اُم = دراوم > درا (و+ اُ) م > درام
یمن لفظن منز چھہ /و/ تہ جوڑنہ ینہ والہِ /اُم/ لاحقہ ہک پیش ،حذف سپدان۔ یم چھہ غیب گژھتھ پتھ کن پننۍ اکھ نشانی تراوان، سہ گۆو یہ زِ اگر لفظس منز ژھۆٹ مصوتہ آسہِ، سہ چھہ زیٹھراونہ یوان۔ اتھ عملس چھہِ صوتیاتس منز فونولاجکل پروسییس تحت مصوتہ زیچھر ونان۔
یمن لفظن ہنز معیاری شکل چھہ گوم، آم، درام بیترِ مگر کنہِ کنہِ ساعتہ چھہِ اسۍ یمن ہنزہ غیر معیاری شکلہ تہِ بوزان۔ میہ ورتٲو پننس شعرس منز یہے غیر معیاری شکل۔ وجہ یہ زِ بہ اوسس اتھ شعرس منز لاپروایی (glibness) پیدہ کرُن یژھان یمہ کنۍ یہ لفظ تہ یہ مضون میہ اۆن۔ گوم بدلہ گۆوم چھہ آکورڈنیسس کن اشارہ یس اتھ شعرس منز غزلہ چہ جذباتیت دور تھاوان چھہ۔ یہ غزل یُس پیروڈی ہند عنصر ہیتھ چھہ، چھہ عام غزلہ چہ نرمی، نزاکژ، رنج تہ افسردگی، تہ ناسٹلجیاہس برعکس۔


text:
میہ وچھ سانۍ کینہہ نثر نگار چھہِ کینژن بٲتن ہندِ خاطرہ لفظ منظومہ ورتاوان۔ منظومہ لفظ چھہ عربی اصطلاح یُس نہ اردو والیو تہِ زیادہ ورتوو، تکیازِ تمو ورتٲو امہ خاطرہ امہ چی بدل شکل نظم۔
منظومہ لفظک ورتاو کو٘ر رحمن راہی ین شروع۔ امۍ لو٘ب یہ فارسی والین نش۔ فارسی والۍ چھہ اتھ ترین معنی ین منز ورتاوان۔ اکھ تمن بٲتن ہندِ خاطرہ یم عربی شعری صنفہ تہ عروض ینہ برونہہ ایرانس منز شاعری ہندِ رنگۍ لیکھنہ ٲسۍ یوان تہ یمن ہندۍ کینہہ نمونہ دستیاب ٲسن ہیتۍ متۍ گژھنۍ۔ یعنی یہ نہ غزل اوس، رباعی اوس، مثنوی بیترِ اوس تہ عروضس پیٹھ اوس نہ وننہ آمت۔ جدید دورس منز آو یہ لفظ اتہِ نظم اصطلاح خاطرہ تہِ ورتاونہ۔ کانہہ تہِ چیز یُس نہ روایتی عربی فارسی صنفن منز اوس تتھ آو فارسی یس منز منظومہ وننہ۔ تریم معنی چھس نظام۔ کانہہ ترتیب دنہ آمت چیز۔ مثلا نظام شمسی۔ فارسی یس منز گو٘و یہ منظومہ شمسی۔
کاشرس منز چھہ اکھ اصل لفظ بٲتھ موجود یُس پرانین تتھین چیزن ہندِ خاطرہ ورتاونہ یوان چھہ یم نہ صرف گیونہ آسن آمتۍ بلکہ مخصوص عربی فارسی صنفن یا مخصوص اصطلاحن ہندۍ محتاج آسن نہ۔ اسہِ نش چھہ وژن تہِ بٲتھے۔ پرانہِ کاشرِ شاعری (زیادہ تر ٲس لکہ شاعری اسہِ نش) ہندِ خاطرہ اوس نہ کانہہ اصطلاح ورتاونہ یوان۔ شاعرن اوس نہ اتھ سیتۍ کانہہ غرض زِ یُس چیز تمو وو٘ن اتھ کیا ونو تاکہ یہ ییہ یتھوے باقی چیزو نش الگ کڈنہ۔ امہ رنگک تنقیدی شعور اوس نہ پرانین شاعرن۔ یہ شعور گو٘و فارسی دورس منز شروع۔ چناچہ چھہ گۅڈنچہ لٹہِ تتھ چیزس یتھ اسۍ از وژن ونان چھہ "غزل” وننہ یوان۔ یعنی وژن شاعر ٲسۍ پننس وژنس غزلے ونان۔ وژن اصطلاح آو جدید دورس منز ورتاونہ۔
از چھہ اسہِ نش واکھ، شروکۍ، وژن، غزل، مثنوی، رباعی، نظم اصطلاح موجود۔ نظم چھہ غیر روایتی شاعری ہندِ خاطرہ تہِ اردو والین ہندۍ پاٹھۍ ورتاونہ یوان۔ روایتی شاعری منز یُس چیز نہ پیٹھمین اصطلاحن پیٹھ وترِ تتھ چھہِ اسۍ بٲتھ ونان۔
یہ منظومہ کۅس بلاے چھیہ؟ کینہہ لوکھ چھہِ علم ہاونہ خاطرہ گو٘بۍ گو٘بۍ تہ غیر مانوس لفظ تہ اصطلاح ورتاون۔ یہ ما چھہ تموے لفظو منزہ؟
لیکسیفانسزم!!!


text:
مہجور سند اکھ بند چھہ کلیات مہجورس منز یتھہ پاٹھۍ درج:
یمبر زلہِ برۍ برۍ تھاوۍ پیمانے
بومبرو سانہِ مہمانے روز
دیدن منز چھسے جاے شیرانے
بلبلہ سندۍ افسانے بوز
"مہمانے روز” لفظن چھہ ترتیب کار نوٹ لیکھان، یتھہ پاٹھۍ: "ابن مہجور سندِ وننہ کنۍ اوس مہجور صٲبن اتھ جایہ روز لفظ بدلہ بوز لیوکھمت۔ تہ تی چھہ وژنہ چہ کلہم قافیہ بندی ہند تقاضہ تہِ۔”
اتھ وژنس چھہِ دویمس دویمس مصرعس منز اتہِ نس وانے بوز، پانے بوز، ترانے بوز، بیانے بوز، دامانے بوز، دہانے بوز لفظ۔ صرف اتھ اکس جایہ کیازِ چھہ مہمانے بوز بدلہ مہمانے روز دنہ آمت۔ یہ چھہ نہ ترتیب کار ونان۔
یہ چھہ دراصل کمۍ تام چالاکن اتہِ بوز لفظکۍ ساری معنی ذہنس منز نہ آسنہ کنۍ لفظہ بدلی کرمژ۔ ترتیب کار سنز کٲم ٲس بٲتچ صحیح شکل محفوظ کرنچ، کِنہ مچھہِ پیٹھ مچھ مارنۍ۔ مہجورن چھہ صحیح لیوکھمت۔ مطلب چھہ "بومبرو بوز”۔ بوز گوو اکھ کنو بوزن، بیاکھ گوو کتھ ماننۍ۔ اتہِ نس چھہ بوز بنیادی طوردویمس معنی یس منز ورتاونہ آمت۔ صحیح مصرعہ گژھہ وژنہ کہ قافیہ نظامہ مطابق یتھہ پاٹھۍ آسن۔
بومبرو، سانہِ مہمانے، بوز
مہمان روزن چھہ نہ کانہہ معنی تھاوان۔ معشوق چھیہ امس پنن بناون یژھان، مہمان نہ۔ یعنی بومبر چھہ سون مہمان تہ امس چھہ درخواست کرنہ یوان زِ سہ بوزِ یمبرزلہِ ہنز کتھ۔ بوز گوو اتہِ نس وصل مراد، ٹھہرنک معنی تہِ چھہ تتھۍ منز۔ عشقس منز چھہ نہ مہمان بناون کانہہ معنی تھاوان بلکہ چھہ پنن بناون معنی تھاوان یعنی کتھ ماننۍ چھہ معنی تھاوان۔ کتھ ماننۍ چھہ ورگہ اظہار وصلک۔


text:
غلطی
ناجی منور چھہِ کلیات محمود گامی یس منز "شیرین خسرو” مثنوی ہندس متنس منز اکھ شعر یتھہ پاٹھۍ دوان:
شفیقا خاصہ اوسس ناو شاپور
بخلوت محرم اسرار مستور
شاپور ناوس تل چھہِ اکھ نوٹ یتھہ پاٹھۍ دوان:
"(1) نظامی ین چھہ پننہِ کتابہِ منز "شاور” لیوکھمت، قلمی نسخس منز تہِ چھہ شاور لیکھتھ۔”
مثنوی منز چھہ متنس اندر ناجی گوڈنکس حصس منز شاپور دوان، البتہ چھہ پتمس حصس منز شاپور بدلہ شاور دوان۔ اتھ حصس متعلق چھہ ناجی ونان زِ تم ستہ ہٲٹھ شعر چھہ اڈلیکہِ قلمی نسخہ پیٹھہ نقل کرنہ آمتي۔
ناجی یس چھہ کیاہ تام مغالتہ گومت۔ نظامی سنزِ مثنوی منز چھہ نہ کُنہِ جایہ شاور دتھ بلکہ چھہ شاپور دتھ۔ سے اوس ناو خسرو سندس خاص دوستس۔ یہ شاور کتہِ آو یہ چھہ نہ معلوم۔ ناجی ین کتھ کتابہِ منز چھہ شاور وچھمت، حالانکہ نظامی سنز مثنوی آسہِ یمو پانہ وچھمژ۔
اڈلیکہِ نسخک شارو ہیکہ کاتب سنز غلطی ٲستھ، میہ چھہ باسان یہ لفظ آسہِ کاتبن کنہ بوزمت۔ شاپور بدلہ آسین شاور بوزمت۔
نظامی سنزِ مثنوی منز چھہ یہ ناو گوڈنی اتھۍ شعرس منز یوان یمیک ترجمہ محمود گامی ین کورمت چھہ:
ندیمی خاص بودش نام شاپور
جھان گشتہ ز مغرب تالھاور
ناجی چھہ محقق۔ اگر یژھہ غلطی محققن گژھن، اسہِ مقلدن کیا بنہِ۔
ترت
محمد یوسف ٹینگ چھہ اتھ کلیات محمود گامی یس عرض ناشرس منز ونان:
"میانہِ تحقیقہ موحب کٔر تمۍ (محمود گامی ین) فارسی زبانۍ ہنز اکھ مثنوی گوڈنچہ لٹہِ کاشرۍ پاٹھۍ ترجمہ تہ پتہ بۆرن پننہِ زبانۍ ہند ہلم امہ شاندار زبانۍ ہندیو گوہر پارو سیتۍ۔”
یا تہ چھہ نہ یہ جملہ لیکھن تۆگمت۔ حالانکہ کتھ چھیہ نہ فلسفیانہ ز نثر لیکھنس ییہ دقت، نتہ چھہ یہ ٹینگ سند مضحکہ خیز تحقیق۔ اکہ طرفہ چھہ ونان "میانہِ تحقیقہ موجب” یعنی تحقیق چھن کۆرمت تہ بییہ طرفہ چھہ ونان "اکھ مثنوی” یعنی یہ چھیہ نہ پتاہ کۅس مثنوی چھیہ۔ کِنہ یہ چھیہ بلۍ گیلا برونہہ کُن تراومژ تاکہ ینہ خلق ونن زِ محمود گامی یس پیٹھ چھہ صرف ناجی ین تحقیق کۆرمت، تہِ چھہ میہ (ٹینگن) تہِ کۆرمت۔
مثنوی ین ہنز گرند
ناجی منور چھہ کلیات محمود گامی یس منز داہ (10) مثنوی دوان۔ امہ برونہہ چھہ رسول پونپر اکس مضمونس منز ونان ز محمود گامی ین چھیہ ٲٹھ نو مثنوی لیچھمژہ۔ امہ برونہہ چھہ محمود احمد اندرابی اکس مضمونس منز لیکھان ز محمود گامی ین چھیہ نو مثنوی لیچھمژہ۔ گویا ناجی منور چھہ کلیات کس دویمس ایڈیشنس منز اکھ مثنوی ژرے دوان۔ مگر کلیات کہ امہ ایڈیشنہ برونہہ چھہ شفیع شوق اکس مضمونس منز ونان ز محمود گامی ین چھیہ کاہ (11) مثنوی لیچھمژہ۔ میہ باسان شوقن چھیہ ٹینگ سنز یہ "تحقیقہ موجب” "اکھ مثنوی” تہِ شمارس تھاومژ، نتہ زن گوژھ سہ پننسے بٲیس پژن۔ حالانکہ "کاشر ادبک تواریخ” کتابہ منز چھن یمن ہند تعداد داہے (10) وونمت۔


text:
نذیر آزاد تہ نیب
نیب: یمن نظمن منز چھہ وزن تہِ پابندی سان ورتاونہ آمت تہ قافیہ تہِ۔ آزاد ٲستھ چھیہ نا تۅہہ آزاد نظمہِ سٍتۍ برابری؟
نذیر آزاد: آزاد تخلص آسنک چھہ نہ یہ مطلب زِ بہ گوس پریتھ کُنہِ پابندی نشہِ آزاد۔ مثال دمہ بہ زِ نادم تخلص تھاونہ سٍتۍ چھہ نہ دیناناتھ صٲبنہِ خاطرہ ضروری زِ سہ گژھِہ بتہ کھٮنس پیٹھ تہِ نادم تہ شعر وننس پیٹھ تہِ ، دنیاہک لۅہ لنگر چلاونس پیٹھ تہِ۔ یا رنجورتخلص تھاونہ سٍتۍ چھہ نہ شوپینہ کس عبدالستارس یہ ضروری زِ سہ روزِ پریتھ وزِ دٕیان۔ بہ چھس پابند نظمہ تہِ پسند کران تہ آزاد نظمہ تہِ چھیم ٹاچھِہ مگر شرط چھہ یہ زِ نظمہِ منز آسہِ شعریت۔ مثلاً فیض احمد فیضنۍ نظم "یاد” چھیہ بظاہر آزاد نظم مگر شعریت کہِ لحاظہ چھیہ واریاہن ترقی پسند شاعرن ہنزن مقفی تہ مرصع نظمن سرس۔ وزن تہ قافیہ نشہِ چھس نہ بہ منکر مگر وزن تہ قافیہ یوتے چھہِ نہ شاعری۔
نیب: یمن نظمن منز چھیہ کوتر جورۍ اکثر یوان۔ یہ کتھ کُن چھہ اشارہ؟
نذیر آزاد: میانٮن نظمن منز چھیہ نہ کوتر جوری یوت بطورِ علامت ورتاونہ آمژ۔ یمن منز چھیہ لٔر، شکار، رازہ وغیرہ ہیوۍ استعارہ علامتہ استعمال آمژہ کرنہ۔ منیب الرحمٰن ہوِس بالغ نظر نقادس نشہِ چھیہ میہ توقع زِ سہ کرِ یمن استعارن ہندۍ بیوٚن بیوٚن معنی متنہ کِس بنیادس پیٹھ برآمد۔ کوتر جورۍ چھیہ نہ کانہہ پریژھ زِ انسان گژھِہ حیران۔ اتھ ہیکن واریاہ معنی نیرِتھ۔
نیب: اکثر نظمہ چھیہ مویوسی پیٹھہ شروع گژھتھ اکس خۅش خیالس پیٹھ اند واتان۔ یہ چھا ایسکیپ کِنہ رجایت پسندی؟
نذیر آزاد: قنوطیت، رجایت، یقین، غیر یقینیت۔ اسۍ ہیکو نہ شعر کُنہِ مخصوس خانس منز تھٲوِتھ۔ بہ دمہ زہ مثالہ: غالب چھہ ونان
سر پر ہجوم دردِ غریبی سے ڈالئے
وہ ایک مشتِ خاک کہ صحرا کہیں جسے
اتھ منز چھا صحرا وسعت کٮن معنین منز استعمال سپدمت کنہ تنگی ہندس معنیس منز۔ میون خیال چھہ غالب سند صحرا چھہ مشت خاکس برابر۔ گویا کہ وسعت تہ تنگی چھیہ اکھ اکس منز مدغم۔ یتھے کنۍ چھہ فیض سند شعر
صبا نے پھر درِ زنداں پہ آکے دستک دی
سحر قریب ہے دل سے کہو نہ گھبرائیے
اگر اسۍ مانو زِمثلاً رات آیہ ژھۅکان تہ ٲخرس پیٹھ کوٚر صبحکۍ واون جیلہ کِس دروازس ٹھک ٹھک تہ اشارہ اوس زِ صبح چھہ نزدیک۔ تیلہ چھہ یہ وۅمیدک شعر۔ وۅنۍ اگر اسۍ "پھر” بمعنی بییہ اکہ لٹہِ مانو تیلہ چھہ معنہ یہ زِ صبحکۍ واون کوٚر بییہ اکہ لٹہِ ٹھک ٹھک یعنی امۍ چھ امہ برونہہ تہِ یتھ فریب دیتمت۔ تیلہ چھہ یہ غیر یقینیتک شعر بنان۔ بنیادی طور چھیہ کتھ یہ زِ اسۍ ہیکو نہ کلہم پٲٹھۍ پُریقین ٲستھ تہ نہ ہیکو کُلہم بے یقین ٲستھ۔ اسۍ چھہِ یقینس تہ بے یقینی، مایوسی تہ رجایت ہشن کیفیتن منز ہینہ آمتۍ۔ میانہ نظمہ تہِ چھیہ امی صورتِ حالچ عکاسی کران۔
نیب: سیاہ نظمہِ ہنز شروعات چھیہ تھزرہ سان سپدان، مگر اند چھیہ اکس بظاہر ظریفانہ بندس پیٹھ واتان۔ اتھ متعلق کٔرو کتھ۔
نذیر آزاد: میانہ خیالہ چھیہ نظم طنزس پیٹھ اند واتان تہ یہ چھیہ نہ ظریفانہ۔ ییلہ اردو شاعر "ریل کی سیٹی” بطورِ علامت استعمال ہیکن کرِتھ اسہِ چھا ٹھاکھ زِ اسۍ ہیکو نہ "بجلی گژھنۍ” تہ نتیجتاً سیاہی پھٲلنۍ استعارہ رنگۍ استعمال کٔرتھ؟ بہ چھس اتھ سلسلس منز کامل صٲبس نشہ متاثر۔
نیب: کاشرِ نظمہِ ہند تناظر مدنظر تھٲوتھ کٔرتو پننہِ نظم نگاری پیٹھ کتھ۔
نذیر آزاد: کٲشرس منز چھیہ واریاہ کامیاب نظمہ لیکھنہ آمژہ۔ مثالے کٲمل صٲبنۍ نظم "قصیدہ” یا "تاے نامہ” چھیہ تِتھۍ شاعرن تخلیق کرِمژہ یمس نہ صرف عروضس پیٹھ گہرہ نظر چھیہ بلکہ چھُس پننہِ روایتک احساس۔ تتھۍ شاعر یم پننہِ کمزوریہ زٲنتھ نظمہ لیکھن زِ اتھ صنفس منز چھیہ آزٲدی چھہِ نہ یمہِ کتھہِ نشہِ وٲقف زِ روایت مدِ نظر تھاونہ بغیر ہیکہ نہ انفرادیت حٲصل سپدِتھ۔ میانہِ نظم نگاری ہند مدعا چھہ یہ زِ میٲنۍ نظم گژھِہ روایتس تہ ینہ وٲلس زمانس درمیان اکھ رابطہ بننۍ تہ یہ گژھِہ اکھ مکمل لسانی اکایی تہ بھرپور استعارہ آسنۍ۔ بہ کتھ حدس تام چھس کامیاب سہ ہیکہِ ژیہ ہیو نقاد ؤِتھ۔
نیب: یہ چھہ پوٚز زِ یمن ہند بینٮر چھہ نہ بہترین تخلیقن منز ممکن، تاہم تہندِ خیالہ چھا تجربہ اہم کنہ فن؟
نذیر آزاد: مرزا غالب سند شعر چھہ
اسد اٹھنا قیامت قامتوں کا وقت آرائش
لباس نظم میں بالیدن مضون عالی ہے
یہ چھیہ شعریت۔ یتھ منز مضمون عالی آسہِ، بییہِ آسہِ بہترین کرافٹ۔ اگر اکوے چیز آسہِ، سہ چھہ آسان ناکام ۔ یہ گژھہِ اکھ مکمل لسانی اکایی بنن۔ متضاد تہ موافق لفظو سٍتۍ گژھہِ مکمل لسانی اکایی بنن۔ لفظ اکھ اکۍ سندِ خاطرہ ہموار کرنۍ، اکھ مکمل خیال یُس بذات خۅد اکھ بھرپور استعارہ آسہِ۔
نیب: سوال جوابک مقصد چھہ زِتخلیق کارس میلہِ پننس کُنہِ تخلیقس متعلق، پننس فنس متعلق یا پننس ادبی نظریس متعلق یمن سوالن ہندِ بہانہ کتھ کرنک موقعہ ۔ سوال چھہِ نہ فن پارن متعلق پسندیدگی یا غیر پسندیدگی ظاہر کران۔ سوال چھہِ نہ اعتراض یا حمایت کہ غرضہ کرنہ یوان۔ سوال چھہِ نہ تنقیص۔ سوال چھہِ نہ تحسین۔ سوال چھہِ زٲنتھ مٲنتھ علمی گۅبیرہ روٚس کرنہ یوان تاکہ تنقیدی جارگن ورٲے ییہ براہ راست کتھ کرنہ۔ سوالن ہند مقصد چھہ تخلیق کارس کتھ کرنہ خاطرہ زیر دنۍ۔ نذیر آزاد سندۍ جواب چھہِ امہ لحاظہ سیٹھا اہمیت تھاوان۔
زمرے:تبصرہ


text:
رَفایل نَڈال
رَفایل "رافا" نَڈال پَریرا (کاتالونوٗی: Rafael "Rafa" Nadal Parera، زامُت:۳ جوٗن ۱۹۸۶) چھُ اَکھ ہِسپٲنوی ٹینِس کھِلٲڑی۔ نَڈال چھُ بدس کال دُنیاہُک نُمبَر شےٚ، ۲۰۹ ہَفتَن نَمبَر ۱ روزمُت تہٕ پٲنٛژِ لَٹہِ ؤری خَتٕم گَژھنہٕ وقتِس نَمبَر ۱ روزمُت۔ نَڈالَن چھِ وُہ "گرٛینٛڈ سلیم" خِطاب زینمٕتؠ، یَتھ مَنٛز چھِ ترُٛواہ "فرینٛچ اوپَن" خِطاب شامِل۔ تٔمؠ اوس ۲۰۰۸ اولَمپِک کھیلَن مَنٛز سۄنہٟ تَمغہٕ زیٛوٗنمُت۔ نَڈال چھُ زَگتِکؠ سارِوٕے کھوتہٕ مَہان ٹینِس کھِلٲڑؠ ماننہٕ یِوان۔ یێمہِ سٟتؠ چھِ نوواک جوکووِچ تہٕ روجَر فیڈیرَر ٹینِس ہٕنٛدؠ "بٔڈؠ ترےٚ" کھِلٲڑؠ۔
نِجی زِنٛدَگی[اؠڈِٹ]
نَڈال زاوِ ۳ جوٗن ۱۹۸۶ مایورکا کِس ماناکور سَہرس مَنٛز۔ تٔمؠ سٕنٛزِ ماجُک ناو چھُ آنا ماریا پَریرا تہٕ تٔمؠ سٕنٛدؠ مٲلؠ سُنٛد ناو چھُ سیباستیان نَڈال ہومار۔ مول چھُ اَکھ کاربٲرؠ۔ نَڈالٕنؠ لۄکٕٹ بێنہِ چھےٚ ماریا اِسابیل، یۄس چھےٚ تٔمؠ سٟتؠ ٹوٗرنامینٛٹَن مَنٛز وُچھنہٕ یِوان۔ نَڈالُن پیٔتٕر چھُ مَشہوٗر پٔتِم فُٹبال کھِلٲڑؠ مِغیل اَنٛخێل نَڈال۔ نَڈالَن کۆر ۲۰۱۹ اَکٹوٗبَرَس مَنٛز مارِیا فرانٛسِسکا پیریلو پاسکوٗال سٟتؠ کھانٛدَر۔ یۆدوَے نَڈال چھُ کھوورٕ اَتھٕ سٟتؠ ٹینِس گِنٛدان، توتہِ چھُ سُہ دۆچھنہٕ اَتھٕ سٟتؠ لیکھان تہٕ گالف گِنٛدان۔ لۄکچارٕ اوس نَڈالَس بارسیلونا فُٹبال کھِلٲڑؠ رونالڈو پَسَنٛد یِوان۔ تٔمؠ سٕنٛدؠ پیٔترَن (یُس اوس رونالڈو سٕنٛزِ ٹیٖمَس مَنٛز) تُل تِہُنٛد اَکھ پھوٹوٗ۔
حَوالہٕ[اؠڈِٹ]
- ↑ "Rafael Nadal". ATP Tour. Retrieved 3 February 2020.
- ↑ "Nadal, Rafael". rafaelnadal.com. Retrieved 7 December 2020.
- ↑ "ATP Prize Money Leaders" (PDF).
- ↑ "Rankings Singles". ATP Tour.
- ↑ "Rankings Doubles". ATP Tour.


text:
راتھ (20 دسمبر) سپزہ زہ کتھہ۔ سیٹھا ذہین فیس بک یوزر سبرین ملک کھول رابرٹ فراسٹ سند مشہور زمانہ مقولہ پننس والس۔ مقولہ چھہ "شاعری چھیہ تہِ یہ ترجمس منز راوان چھہ۔” میہ وچھ یہ تہ کٔرم لفظن گندتھ اتھ مقولس منز تبدیلی تہ کھٲلم دوشوے فراسٹ سند مقولہ تہ پنن لفظہ گیند پننس والس۔ میون مبدل اوس ونان: "شاعری چھیہ تہِ یہ ترجمس منز راوان تہ لبنہ یوان چھہ۔” اتھ پیٹھ ہیتِن کمینٹ ینۍ۔ تقریبا سٲری تی ونان یہ فراسٹن وونمت چھہ۔ مظفر عازم صٲبس اگر کنہِ پوسٹس سیتۍ برابری آیہ نہ تم چھہِ نہ تتھ لایک کران۔ تمو کور کمینٹ زِ امہ برونہہ زِ تم کرن اتھ لایک، منیب الرحمن یا بییہ کانہہ ہیکیا اتھ تبدیل شدہ شکلہِ مثال دتھ واش کٔڈتھ۔ عازم صٲب چھہِ تجربہ کار، تہ سینیر ترجمہ کار تہ یمن چھہ ترجمہ خاطرہ ساہتیہ اکاڈمی ہند ایوارڈ تہِ میولمت۔ بہ چھس اکثر گۅڈہ کتھ ونان تہ پتہ تمیک مطلب سوچان۔ میہ دوپ نسا وۅنۍ یہ بہ لیکھتھ گوس تہ تہِ،امیک دفاع کرن چھہ ضروری تہ لوگس سوچنہِ زِ فراسٹ سندِ مقولک یہ میون لفظہ گیند کیا کیا ہیکہِ بٲوتھ؟
بیاکھ کتھ سپز اتھۍ دوران یہ زِ فاروق شاہین سند مسیج ووت زِ تمن یس وعدہ میہ رسالہ خاطرہ مضمون دنک کورمت اوس، سہ کر گژھہِ پورہ۔ میہ اوس اقرار کورمت زِ اکس ہفتس منز سوزہ شاعری متعلق کانہہ مضمون (حالانکہ میہ چھہِ نہ مضمون لیکھنی تگان)۔ کینہہ اوسم نہ فکرِ تران زِ لیکھہ کیا۔ یم دۅشوے کتھہ اکی ساعتہ سپدنہ کنۍ آو میہ خیال زِ چھنا صلاح بہ لیکھہ پننس اتھۍ لفظہ گندس متعلق کینہہ سطرہ۔
٭٭٭٭
عام طور چھیہ یہ شکایت کرنہ یوان زِ ترجمس منز چھیہ شاعری راوان۔ اگرچہ اتھ منز واریاہ صداقت چھیہ مگر امیک مطلب چھہ نہ یہ زِ اسۍ کیا ہیکو نہ ترجمہ کٔرتھ یا ترجمس منز کیا چھیہ نہ شاعری ممکن۔ ایاز رسول نازکین اوس کمینٹ کورمت زِ شاعری چھیہ دراصل خاموشی یۅس اظہارس منز راوان چھیہ۔ یہ خیال چھہ شاعرو وزِ وزِ ورتوومت زِ زبان چھیہ اظہارس برونہہ کنہِ کم پیوان۔ مثلا کچھ اور چاہئیے وسعت مر ے بیاں کے لئے۔ اتھ منز کٲژا صداقت چھیہ۔ غالبن یہ کینژھا وون تمہِ علاوہ تہِ اوسا کینہہ یہ نہ سہ زبانۍ ہنزِ تنگی کنۍ ؤنتھ ہیوک، تہِ ماپنہ خاطرہ چھہ نہ اسہِ نش کانہہ پیمانہ، تاہم چھہ یہ خیال صحیح ماننہ یوان زِ زبانۍ چھیہ پننہ حدبندی۔ مگر امہ باوجود چھیہ نوین تخلیقی جہان ہنز دریافت شاعری منز جاری۔ ترجمک تہِ چھہ یۅہے حال۔ شکایت بجا مگر ترجمہ کاری چھیہ جاری تہ دنیاہچ واریاہ شاعری چھیہ ترجمہ کہ ذریعے اسہ تام واتان۔
شاعری ہند اکھ تعریف چھہ نہ ممکن تکیازِ شاعری کتھ ونو اتھ متعلق چھیہ نہ بڈین بڈین نقادن ہنزو کوششو باوجود کانہہ حتمی راے قایم سپزمژ۔ رابرٹ فراسٹ چھہ شاعری تتھ چیزس ونان یُس نہ اکہ زبانۍ پیٹھہ بییس زبانۍ منز منتقل سپدِ۔ اکھ مجرد تعریف۔ ظاہری سوتھرس پیٹھ چھہِ نہ لفظن ہند پننہِ زبانۍ اندر اشارتی مۅل، وزن تہ آہنگ، زبانۍ ہندین لفظن ہند مخصوص صوتی آہنگ، ردیف قافیہ بیترِ ترجمس منز منتقل سپدان۔ فراسٹ اوس پابند تہ مقفی شاعری کران۔ شاعری ہندۍ تم چیز یم زبانۍ یا کنہِ مخصوص فارمہِ تابع آسن چھہِ نہ ترجمس منز منتقل سپدان۔ چونکہ از کل چھہِ نہ واریاہ ادیب (مثلا رحمن راہی، شفیع شوق، بیترِ) شاعری خاطرہ یم چیز ضروری زانان لہذا کیا تمن چیزن ہنز منتقلی چھا ممکن یم یمو خصوصیتو بغیر لیکھنہ آسن آمتۍ؟ اگر اتھ تہِ جواب انکارس منز آسہِ، گویا ترجمس منز چھہِ نہ صرف یمے ظاہری چیز یم راوان چھہِ، بلکہ یمو علاوہ تہِ واریاہ کینہہ یس کنہِ تجربس یا متنس شاعری بناوان چھہ۔ ترجمس منز یُس چیز منتقل کرُن سہل چھہ، سہ چھہ خیال یعنی تفصیلی معنی۔ چونکہ نظمہِ منز چھہ خیالک دخل غزلہ کس شعرس مقابلہ زیادہ، امیک ترجمہ چھہ نسبتا آسان۔ نظم چھیہ اکثر خیالس منطقی زیچھر دوان یعنی اتھ منز چھہ خیالک پوچھر یمہ کنۍ یژھہِ نظمہِ ہند خیال منتقل کرن ممکن سپدان چھہ۔ شانتی ویر کولن اوس کمینٹ کورمت زِ شاعری ہند پوز امتحان چھہ ترجمہ۔ تہند مطلب چھہ شاید یہ زِ نظم گژھہِ ترجمہ کس امتحانس منز کامیاب سپدنۍ۔ واریاہ نظمہ چھیہ تم یم پزۍ پاٹھۍ ترجمس لایق آسان چھیہ۔ ازکل چھیہ زیادہ تر یژھے نظمہ لیکھنہ یوان۔ یعنی تم نظمہ یم ترجمہ کٔرتھ بییس زبانۍ ہندین پرن والین ہندِ خاطرہ تہِ معنی تھاوان آسن۔ یہ چھہ نہ ناممکن زِ ازکۍ کینہہ ناودار کاشرۍ شاعر (بہ زانن اکھ تمۍ سندی وننہ کنۍ) آسن پننہِ نظمہ گۅڈہ انگریزی پاٹھۍ لیکھان تہ پتہ تمن کاشر ترجمہ کٔرتھ بطور کاشر اصل پیش کران۔ یمن شاعرن ہند توجہ چھہ یتھ کتھہِ پیٹھ آسان زِ یہنزِ نظمہِ منز گوژھ نہ تیتھ کانہہ چیز آسن یُس ترجمس منز راوِ۔ یم چھہِ شاعری منز مقامیت بدلہ آفاقیت ژھاران۔ نظم چھیہ تمام مقامی زولانو نشہِ شاعری آزاد کرنچ کوشش۔ چونکہ شعری موسیقی چھہ زبانۍ تہ لسانی آہنگس سیتۍ تعلق، لہذا چھہِ نظم نگارن ہنز اکھ جماتھ اتھ "کنہ سۅکھ” (راہی) ؤنتھ باونہ بدل ہاونس پیٹھ زور دوان۔ یعنی یم چھہ آوازِ کھوتہ زیادہ شکلہِ پیٹھ بھروسہ کران۔ لسانی شکل چھیہ امیج خاص کر بصری امیج۔ آوازِ ہند ترجمہ چھہ ناممکن، شکلہِ ہند ترجمہ چھہ ممکن۔ امہ تبدیلی سیتۍ چھہ شاعری ہند صوتی یا زبانی کردار مٔشرتھ امیک تحریری کردار اہم بنان۔ شاعری چھیہ گیونہ تہ بوزناونہ کھوتہ زیادہ کاغذس پیٹھ پیش کرنک چیز بنان تہ وارہ وارہ سٔنتھ پرنک چیز بنان۔ شاعری چھیہ کنہ کھوتہ زیادہ اچھ ہند معاملہ بنان۔ مقامیت گیہ شاعری منز تم چیز ژھارنۍ یم اکس لسانی ماحولس سیتۍ مخصوص آسن تہ آفاقیت یمو چیزو نش دور روزُن۔
غزل چھہ مقامی شاعری ہنز مثال۔ امیک ترجمہ چھہ ناممکن نے تہ مشکل ضرور، خاص کر ییلہ اتھ منز خیالن یا مضمونن ہندِ سرینرہ بدلہ کیفیت تہ لہجہ کہ مدتہ پرن والۍ سند احساسی تہ فکری ردعمل وتلاونہ آسہِ آمت۔ یتے یوت نہ بلکہ خاص کر ییلہ لفظن منز ایہام یا کثرت معنی پیدہ کرُن مدعا آسہِ۔ غزلس منز چھہ ویسے تہِ شاعرن اکہِ کھوتہ زیادہ معنی ین منز لفظ ورتاونس مزہ یوان۔ امہ شاعری ہند تعریف چھہ فراسٹ سند مقولہ بنان۔ تاہم ونہ بہ واریاہن شعرن ہند ترجمہ چھہ ممکن ییلہ زن اکہ شعرک خیال تُلتھ سہ دویمہ زبانۍ ہندِ مزازہ مطابق لفظ بہ لفظ بدلہ نٔوس شعری اظہارس منز پھرنہ ییہ۔ اتھۍ وون میہ شاعری چھیہ تہِ یہ ترجمس منز راوان تہ لبنہ یوان چھہ۔ مثالہ پاٹھۍ نیتون یہ شعر:
دلبری ہند یہ ما چھہ کانہہ انداز
حال باوُن ہییمے ونکھ تُل تُل
یہ تہِ چھہ بنیادی طور ترجمے مگر یہ چھہ نہ بغیر شاعری، نہ چھہ یہ لفظ بہ لفظ ترجمہ۔ اتھ منز چھیہ نہ شاعری رٲومژ۔ ٹھیک چھہ اتھ منز چھیہ نہ ہوبہو سۅے کتھ تتھے پاٹھۍ آمژ یتھہ پاٹھۍ غالب سندس شعرس منز چھیہ، مگر اتھ منز چھہ غالب سندے خیال نِتھ شعر بناونہ آمت۔ ہوبہو منتقلی چھیہ نہ ترجمہ کیا اکۍ سے زبانۍ منز تہِ ممکن۔ یعنی یہ چھہ نہ ممکنے زِ اکوے شعر کیا ہیکون ہوبہو دویارہ ؤنتھ۔ یعنی اگر زبان تہِ اکاے آسہِ، شاعر تہِ اکوے آسہِ توتہِ چھہ نہ یہ ممکن زِ سہ کیا ہیکہِ کانہہ شعر دوبارہ ہوبہو ؤنتھ۔ گویا یہ چھیہ نہ صرف ترجمچ کمی بلکہ یمہِ کتھہِ ہنز زِ کانہہ تہِ خیال یا تجربہ ہوبہو دہراوُن چھہ نہ ممکن۔ فراسٹ سند مقولہ چھہ اتھ حقیقتس کن تہِ اشارہ۔ کامل سندس شعرس منز چھہ سہ چیز راوان یُس غالب سندس شعرس شعر بناوان چھہ، تاہم چھہ اتھ منز اکھ نوو مگر غالب سندس شعرس سیتۍ ہم آہنگ شعری صورت حال پیدہ گژھان۔ اکھ چیز چھہ راوان مگر اسۍ چھہِ بیاکھ چیز لبان۔ کامل سند بیاکھ شعر چھہ:
گل ورگہ اگر آو تہ کانہہ کانہہ خۅش بخ
کم جان تہ جانانہ چھہِ میژِ تل سۅسرن
یہ خیال چھہ نہ صرف غالب بلکہ تس برونہہ تہِ کٲتہو شاعرو ورتوومت۔ مثلا:
[مثالہ بییہ ساعتہ]
کامل سندس تہ غالب سندس شعرس برونہہ یودوے کتھ اکے چھیہ وننہ آمژ، کانہہ شعر چھہ نہ ہوبہو۔ خۅد خیالس منز چھیہ نہ کانہہ شاعری تکیازِ امہ شعرک مرکزی خیال ہیکون نثرس منز تہِ بیان کٔرتھ، مگر سہ آسہِ نہ شعر۔ شعر چھہ بہرحال زبانۍ ہندس ورتاوس منز۔ غلطی الگ یتھہ پاٹھۍ محمد یوسف ٹینگن غالب سندین شعرن ہندس کامل سندس ترجمس مںز ہاوِ مژہ چھیہ، پرفیکٹ یا مکمل ترجمہ چھہ ناممکن تکیازِ یتھہ پاٹھۍ پیٹھہ کنہِ وننہ آو، وۅپر زبان کیا اکۍ سے زبانۍ منز تہِ چھہ نہ لفظک نعم البدل بیاکھ لفظ موجودے۔ ترجمہ چھہ امپرفیکٹ کار یُس اتھ امپرفیکشنس منزے شاعری پیدہ کران چھہ۔ ترجمہ چھہ نہ نقل بلکہ بدل۔ عام طور یم ترجمہ اسۍ کاشرِ شاعری ہندۍ انگریزی زبانۍ منز کران چھہ، سہ چھہ دراصل اسہِ پننی خاطرہ آسان۔ اسۍ چھن سہ واپس پانے پران حالانکہ ترجمہ چھہ بییس لسانی کلچرس خاطرہ۔ تمن ہندِ خاطرہ گژھہِ سہ قابل قبول آسن۔ سانۍ شاعر چھہ پننین نگارشاتن ہند انگریزی ترجمہ وچھتھ خوش گژھان۔ تمن چھہ باسان امہ سیتۍ ہریوو تہندس کلامس مۅل۔ اصل تہِ چھہ پننسے کلچرس منز ترجمہ تہِ پننسے کلچرس منز روزان۔ امیک چھہ نہ کانہہ مقصد۔ یہ چھہ فن پارہ مۅلناونہ کین غیر ادبی معیارن منز شامل۔
ترجمچ بنیادی ضرورت چھیہ یہ زِ ترجمہ کرن وٲلس گژھہِ تمہِ زبانۍ ہنز سرنۍ واقفیت آسنۍ تاکہ اصلس منز موجود معنی کین تمام رنگن ہیکہِ مدنظر تھٲوتھ۔ یہ چھہ نہ ضروری زِ تمام رنگن گژھہِ سہ کۅم کٔرتھ ہیکُن مگر تمن پیٹھ نظر آسنۍ چھیہ ضروری۔ کاشرۍ ہیکن اردو پیٹھہ جان پاٹھۍ ترجمہ کٔرتھ تکیازِ اسہِ چھیہ اردو زبانۍ پیٹھ جان دسترس۔ اتھ ضرورتس سیتۍ سیتۍ چھہ یہ اصول اہم زِ ترجمہ کرن وول گژھہِ ٹارگیٹ زبانۍ ہند اصلی بولن وول آسن یعنی یہ گژھہِ تسنز مادری زبان آسنۍ۔ مثلا اسۍ ہیکو انگریزی پیٹھہ کاشرس منز ترجمہ کٔرتھ مگر کاشرِ پیٹھہ انگریزی یس منز ترجمہ کرُن چھہ سانہِ خاطرہ مشکل، تکیازِ یودوے اسہِ امہ زبانۍ ہنز بخوبی واقفیت چھیہ، اسہِ چھیہ نہ اتھ پیٹھ تخلیقی طور مادری دسترس، نہ چھہِ امہ کس روزمرہس واقف۔ یہ چھیہ سانہِ خاطرہ اکتسابی زبان۔ ٹارگیٹ زبانۍ منز چھیہ نہ مادری دسترسے یوت ضروری بلکہ گژھہِ موادس سیتۍ تہِ واقفیت آسنۍ۔ مطلب یہ زِ شاعری ہند ترجمہ کرن وول گژھہِ آیڈیلی پانہ شاعر آسن یا کم از کم شاعری ہندس فنس واقف آسن۔ ازکل چھیہ نہ دۅن لسانی کلچرن منز روزن تہ پریتھن والین ہنز کمی۔ یمے ہیکن کامیاب ترجمہ کرن والۍ بٔنتھ۔
اکھ فن پارہ یا شعر اکہِ زبانۍ پیٹھہ بییس زبانۍ منز منتقل کرُن گوو ترجمک عام تہ محدود تصور۔ بیاکھ تصور (میون ذاتی تصور) چھہ سہ یُس محمود گامی، رسول میر تہ تمہ زمانہ کین شاعرن ہنزِ کارکردگی منز نظرِ گژھان چھہ۔ تمو کٔر مخصوص شعرن ہنزِ ترجمہ کاری بجایہ/علاوہ فارسی زبانۍ ہنز شعری روایتے کاشرِ زبانۍ منز منتقل۔ تمو انہِ فارسی شاعری ہنزہ ہیئتہ، لفظیات تہ مضمون تہ تشبیہہ تہ استعارہ، عروضی نظام کاشرس منز۔ یہ چھہ ترجمک اکھ وسیع تر تصور یُس نہ امہ رنگہ شاید کنہِ زبانۍ منز پہچاننہ آمت چھہ۔ امی تصور منزہ چھیہ یہ کتھ نیران زِ کینژن صورت حالن منز کوتاہ اہم تہ ضروری چھہ ترجمہ بنان۔ یہ کتھ تہِ ترجمہ منزہ کتھہ پاٹھۍ چھہ واریاہ کینہہ راورتھ تہِ واریاہ کینہہ لبنہ یوان۔ یہ چھہ اکس سورونس یا اکی سے جایہ بند گمتس یا زمانس سیتۍ قدم نہ تلن وٲلس ادبس نٔو زندگی بخشان۔ میون ترمیم شدہ مقولہ چھہ اتھۍ حقیقتس کن اشارہ کران۔
اگر سنجیدگی سان وچھنہ ییہ تمام ادب چھہ ترجمے، چاہے سہ پتہ بییہ زبانۍ پیٹھہ ٲسۍ تن یا اکی زبانۍ ہندِ اکہ فن پارہ پیٹھہ بییس فن پارس تامک تخلیقی سفر، منتقلی در منتقلی۔ راونچ تہ لبنچ داستان!
٭٭٭٭
پیٹھمہ سطرہ تحریر کٔرتھ سوز میہ فاروق شاہینس رسالہ خاطرہ بدلے کیہہ تام۔ یمہ بہانہ لیوکھ سہ گوو بدل تحریر سیتۍ پورہ۔ مگر کینژس کالس رودس تس پرژھان اگر نہ سوزمت تحریر پسند ییہ بدل کینہہ سوزہ تیلہِ، خیال اوس یمے سطرہ سوزنک۔ تورہ جواب نہ بدل کینہہ سوزو، بدل کینہہ سوز مگر بییہ رود یہ سوزنے، لہذا کھالون بلاگسے۔


text:
سازندر
سے گۆو سازندر یُس سازس
اندرم شیچھ ونہِ نتہ گۆو کۆٹ
دلہ چیٚن تارن یُس رود چارن
لولاہ سۆر یمۍ نارا ژھۆٹ
یمۍ سند گیوُنا دیپک راگا
ژکھ لگہِ ژانگین ژلہِ انہِ گۆٹ
ہردہ کہ زرہ نشہِ تھوِ یُس رچھۍ رچھۍ
دمہ دمہ پننے پھۅلوُن ہۆٹ
(مس ملر 1955)
فن کس تصورس پیٹھ چھیہ یہ کاشرس منز شاید گۅڈنچ نظم۔ یہ چھیہ سن 1953 منز لیکھنہ آمژ۔
روت موکل
کۅ کتھ ہیتھ آو شبنم راتھ شامس
قدم سۆتۍ پاٹھۍ تروون پوشہ وارے
اژتھ پوشن کنن منز راتۍ راتس
اپز اۆش رود ہاراں تولہ وارے
مٹنۍ گورا ملا زن خانقیشا
ونان اوسکھ چھہ دنیا دار فانی
فریبا بۆڈ یتیک اسنا تہ عیشا
رِوانی یۆت اژن نیرن رِوانی
اتھۍ اندر آفتابن تروو پرتو
اچھن گاشا اۆنن کوسن دلن مل
عناصرہ شبنمس ڈجہ تے کٔڈن دو
فنا گۆو گاش ڈیشتھ روت موکل
ژھُنس کھنگالہ پوشو مس ملوریو
کۆرس ژرِ پۆپ شریو زن پوشہ ٹوریو
(مس ملر 1955)
سانیٹ فارمہِ منز چھیہ یہ امین کامل سنز اکھ ابتدایی نظم یۅس 1953 ہس آس پاس وننہ آمژ چھیہ.
پرو یتھ نظمہ پیٹھہ منیب الرحمن سند تبصرہ
چانۍ عشقن ۔۔۔
مہرباں بنۍ بنۍ میہ زخمن رودۍ تراواں کیتۍ نون
بے قراری ہند گژھن لاحد، دلس سپدن سکون
شام کس شفقس اندر پرزلاں چھیہ یتھہ کنۍ کاژہ زون
کاتہن خوابن تہ ارمانن میہ گژھۍ گژھۍ دۅہلہِ خون
چھم یتھے کنۍ توتہِ سینس منز میہ زوتاں چانۍ آش
چانۍ عشقن میون دل پرزلوو، بدلٲون نظر
حسنہ زونا عشقہ سدرس منز تلاں آبچ لہر
شبنمک ٹوٹھن چھہ کیا؟ صدفس گژھن حاصل گہر
ڈل طوفانس منز یتھنۍ پمپوش روزاں بے اثر
حادثاتن منز تتھے کنۍ میون دل ثابت قدم
خون جگرچ مانز لاگاں چھس بہ ارمانن نمن
ٲنہ پگہچہ شادمانی ہند رٹتھ ازۍ کین غمن
پیدہ کٔرنم پیچ وتابی چانۍ اکۍ زلفِ خمن
سونتہ کالک واو یتھہ کنۍ نندرِ وزناواں چمن
چون یُن کر ہے تتھے کنۍ میون مفلس بخ بیدار
بے خبر کیا زانہِ کیا گۆو لول، کیا عشقچ حیات
مقصدا رُت برونٹھ کن تھاوُن تہ ژھارُن دوہ تہ رات
نارِ نمرودے خلیلن کیت چھہ بٔڈ سونتچ برات
عاشقن ہنزِ مایہ پیٹھ قایم چھیہ سٲرے کاینات
مرحبا یم لٲلہِ وقتہ چہ شوقہ از نرِ آلون
(مس ملر 1955)
چون یاوُن
چون یاوُن میانہ لوکچارک سہ خواب
ہیکہِ نہ یۆت وٲتتھ خیالک زاوۍ جار
کارتکچ زون سونتچ پوشہ تیٕر
پتھ ونس منز مس ملر اکھ آبشار
شیلہِ پیٹھ آرس اندر گِلہِ ہند سرود
ویرِ شہجارس گگوسک گورہ گار
وِر کننہِ ہنز تازہ ٲوج لولہ تن
زندگی ہنز چاش ہیتھ اژہ وُن بہار
ہیکہِ نہ یتھ بٲوتھ خیالک زاوجار
چون یاوُن میانہ لوکچارک سہ خواب
یُس بیاں کرنس چھہ لفظن اضطراب
چون یاوُن میون سے رنبہ وُن امار
شراونک یاوُن تہ ہارک آفتاب
پۆت شبچ اکھ شولہ ونۍ کریکھ نار نار
بالہ دریاوا گریزاں دوراں دواں
ژھالہ ماراں اگرہ نگرن بے قرار
پیالہ منزہ ژلہ وُن شرابا خوش پسند
جوشہ وُن شفقا تہ پۆت دگرک خمار
آفتابک زونہ ہند رُت ساز وار
چون یاوُن میون اکھ رنبہ وُن امار
(مس ملر 1955)
زندگی تہ موت
اکھ بالہ کۅلا ژھالہ نِواں ٲس میہ وۆنمس
پرژھہے بہ کتھا بوزتم آسی ژیہ خبر یۆد
موتک تہ حیاتک ژیہ ما از تام لۆبتھ پے
ؤژھ آبہ لہر اکھ زِ دریاوچ بہ چھیہ سے زیو
رُکنچ میہ محل چھم نہ، سفر زیوٹھ کرُن چھم
دامانہ رۆٹم سونتہ کس بے تاب ہواوس
جانانہ لگے پارۍ قدم تھاو کتھا بوز
خبرا میہ ونکھنا ژہ کانہہ مرگچ تہ حیاتچ
درسہ دِتھ سہ وۆتھم لونچہ مہ لم، دور اُکن روز
وق چھے نہ میہ بترٲژ ہلم پوشہ برُن چھم
کمہِ آشہ وۆنم پونپرس دیوانہ کتھا بوز
ناوس بہ لگے کرتہ ژٲنگس کم ژہ اکوے گتھ
موتچ تہ حیاتچ میہ کانہہ دِتہ تازہ بشارت
ژھٹھ دِتھ تہ زٲلتھ پان کٔرن اورہ یژے کتھ
نارس اندر تھہہ پان لٲیتھ یار سرُن چھم
اکھ تارکا میزانہ نش ڈۆل یام میہ وۆنمس
ہا رِکنہِ گندن والہِ رماہ پان ژہ ٹھہراو
موتک تہ حیاتک ژیہ ما از تام سۆرتھ راز
ترٲوتھ وۅشا لوین صدا وۅنۍ میانۍ کتھا تراو
موتچ میہ چھے ژلہ لار ونے کیا میہ مرُن چھم
(مس ملر 1955)
یارہ بلک سحر
سحر سپد تہ دعا ماجہ وے یہ لوگ کرُن
"الہی کل جہانس یژھم میہ لول برُن
منگُن قبول ژہ تھاوم تگیم نہ حال ونُن
نبی وسیلہ میہ اۆنمے لگس قبیلہ پنن
پۅہس ژہ ہار کٔرتھ پوش برتہ دامانس
الہی سایہ ژہ کر پریتھ ہیندس مسلمانس
پتھر مہ کانہہ تہِ ژہ پاوُن غریب کانہہ مہ کرُن
غمن اندر مہ ژھنُن بد نصیب کانہہ مہ کرُن
بتک سۅ کال ژہ تھو کارہ بار عام ژہ کر
دفع بلایہ خدایا لڑایہ، لام ژہ کر”
دعا یہ ماجہ نے ہند کوت پرخلوص چھہ وچھ
یہے چھیہ سانۍ بٔڈ انسان دوستی ہنز مثال
بہ کنہ نہ زانہہ تہِ یہ ماجن ہندے دعا تہ یہ سوز
بہ چھس نہ تیوت سیہ دل کپوت، بد اعمال
(مس ملر 1955)
زہ رۅخ
ونتہ ویسۍ لگہار کتھ رودس بہ گژھہ کتھ بازرس
واوہ ہردنہِ رم گیم شیشس بیگُر گۆو بانہ میون
اہل دل شرپۍ اند مزارن دوست دارن داغ دِتھ
حسرتا در دل میہ للوُن بوزِ کُس افسانہ میون
کاوہ نِکھنا گراوہ میانے بے وفا بے عارسے
وچھتہ غیرن پتھ گۆمت کوتاہ چھہ مۆت جانانہ میون
کالہ مویس ژام زر کتھ یاونس کیا گوم سور
حسرتا سرۍ سرۍ تہ وچھۍ وچھۍ دل سپد بریانہ میون
ضایع یاوُن لہو و لعبن پتھ میہ گۆو وۅنۍ یاد پیوم
اے دریغا کریوٹھ منزل بے حصر سامانہ میون
__
شالمارن لالہ پھولۍ سونتکۍ گبر وتھۍ ساز ہیتھ
پوشہ ونۍ سازن سرودن جوشہ اۆن پیمانہ میون
کینہہ ؤتھر سۅمبراوۍ پوشو کینہہ ورق تلۍ بلبلو
تھوو کیا رچھۍ رچھۍ قدر دانو مۅلل افسانہ میون
میانہ ہمیژ ما ززر زانہہ ژاو ماگک داغ لۆگ
مشکلاتو کم پننۍ کنۍ کۆر نہ دل بریانہ میون
دل اگر زیوِ نش جدا گژھہِ روزِ دل باقی نہ زیو
میانہ نالہ کہ حالہ نش چھہ نہ بے خبر دامانہ میون
یا غزل مستانہ لولکۍ یا امارن ہند خمار
لولہ منزلن منز یمے آلو یۆہے سامانہ میون
(مس ملر 1955)
پراگاش
چھس بہ آمت زندگی ہنز چاش ہیتھ
ہولہ رٲژن شولہ ون پراگاش ہیتھ
تازہ وقتکۍ ساز تے سامانہ ہیتھ
غازہ رخسارن تہ زلفن شانہ ہیتھ
آفتابک سوز پیمانس بٔرتھ
تارکن ہنزہ چونہ دامانس جٔرتھ
کانہہ میہ ہیو بیاکھا تہِ چھا روشن نظر
چھس وناں مس ڈیشتھے نشہ چی خبر
سوسنیمتۍ باغ پھۆلرٲوم میہ کیٕتۍ
شاعری ہند ناو روشن میانہ سیتۍ
(مس ملر 1955)
آلیک پوشنول
ہا نندرِ متیو! نیر یہ منزُل تہ گگس تراو
مژراو اچھ کڈ واش پکھن ہاو کینہہ چکہ چاو
وۅتھ تازہ سفر پراو
نٔو زندگیاہ چھاو
رنگہ رنگہ ولان جامہ گلن رنگہ رۆس افتاب
وچھ ٲنہ جۅین منز چھہ نژاں آب زن سیماب
ژہ تہ لاگ کینہہ بیتاب
زیو چانۍ چھیہ مضراب
گیہ باے تہ بند چانۍ ہیتھ کرتام پنن ساز
انجام تہند؟ پوشہ چمن لولہ ہژ آواز
چھیہ نہ زندگی کانہہ راز
آغاز چھہ پرواز
پتھ زندگی زانہہ ہیۆت نہ وچھتھ شراکھ تہ اہریز
چھہ نہ رودمت ازتام عشق کانسہ ہند آویز
پھٹراو یہ پرہیز
کر نار دلک تیز
ونۍ چھی ژیہ دوان پوشہ چمن تھارِ وچھان پوش
تنہا ژہ بہت دور نہ غیرت تہ نہ کانہہ جوش
چھکھ یوت کیا مدہوش
سونتس ژہ ہنا توش
وۅتھ تراو یہ غم غصہ منزُل واے سوکھک ساز
مضراب دِ سازس تہ کُنی لولہ ہژ آواز
رٹھ یاونک انداز
پرواز کر پرواز
(مس ملر 1955)
موج بتراتھ
دلس میہ پیچ و تاب چھم
نژاں نژاں پکان چھس
یہ کس بہ ؤنۍ دوان چھس
چھہ سلسلا یہ اکھ عجب
بنیا یہ آسہِ بے سبب
چھہ برونٹھ پتھ کرُن ادب
میہ کعبہ آفتاب چھم
میہ پھانپھلٲو زندگی
پری یہ ٲس کھسونیا
سیٹھا حسیں تہ لسونیا
میہ تن دژم بلایہ نے
رچھم یہ پوژِ ژھایہ نے
وچھم امس میہ گرایہ نے
دلس میہ کیٕژ چھم خوشی
چھہ زیوٹھ اکھ یہ سلسلا
امس میہ سیۆن تہ کیۆن دتم
یہ آپرم ہہ کھیۆن دتم
یہ منزلن رواں سپز
گنداں گنداں جواں سپز
کتھا یہ داستاں سپز
زتنۍ بنییہ وزملا
(مس ملر 1955)
ژہ آیکھ، مگر
ژہ آیکھ وۅنۍ مگر ہلمس لٔدتھ پوش
کنڈیو رتہ دٲوۍ ییلہ کۆر میون یاون
جدایی ہندۍ میہ ہردن رنگ تاں ڈول
وۅں کرتن ماگہ بزۍ وصلک یہ شراون
ژہ یتھ پونپر بٔنتھ گتھ کرنہِ آیکھ
سہ ژونگے ژھیۆو یہ کیا چھے شولہ ناون
یمو وشنیو وٹھو شینس مہ کر میٹھۍ
یہ گۆو وشنیر پننے راوہ راون
میہ ددۍ متۍ گاسہ تلۍ تامت زمینس
اۆبر کھٲلتھ ژہ کیا ہیکھ آبہ ناون
یہ امریتہ کھوس کُنہِ سیکلس ڈیکس لاے
سۅ تریشی پھٹ سہ جوشک سور یاون
میہ کیا وۅنۍ تلمہ کرۍ تن کانہہ نقابس
میہ ہیۆتمت پان پننے ژورِ تھاون
میہ ہۆکھ وُڈرن اندر نژۍ نژۍ رگن خون
ژیہ یژھۍ نے ڈل ہواوس چیۆن تہ چاون
میہ زن گۆو ہیرِ کھسون پوو نیرتھ
ژیہ یژھۍ نے زندگی ہند بام چھاون
(لوہ تہ پروہ 1965)
زیرو برج
یہ چھہ زیرو برج
یمہ شہرہ تہ پریتھ ہنگامہ بدون
سنسان وڈر پیٹھ آسن دتھ
تن تنہا، نیتھہ نۆن بیرٲگیا
استادہ سۆتھِس پیٹھ ہم قد پھرس
صفحہ گنڈتھ عیذ نماز پران
لا یلف قریش الفہم
خاموش، سفید ہوس بوٹن
پۆت زون چھیہ جامن داغ چھلان
ویتھہِ ہندین پاں آرن اندر
نپہ ناو چھیہ پہمژ چاندۍ کران
یہ چھہ زیرو برج
زیرو چھہ عجایب نقطہ مہ پرژھ
اتہِ گرند راواں، اتہِ گرند وۅپراں
یمۍ وُزہ منزہ کۆڈ نہ قدم از تاں
تس کیا چھہ لطف تمہِ آولنیک
ستہِ پورہ وچھتھ بۅن یُس چھہ یوان
وچھ دورِ ہہ بالس پیٹھ مندر
انسان چھہ ہر وزِ دلدارس
تھزرس پیٹھ شیراں سنگاسن
جے شنکر چانہِ جٹایہ دۅہے
زُنہ شبنم تارکھ پرزلاوُن
یمہ فضہہ منزۍ چھہِ دپان اکھ وتھ
کتھ تام بیہ پے شہرس نیران
کُس ژلہِ ہستی ہندِ حاطہ نیبر
کنڈۍ تارِ تھدم تھزِ ژھال تُلتھ
کس زالہِ یہ سمسارک کل، یتھ
پریتھ لنجہ چھہ ژہۍ ژنۍ دۅد نیران
ہُتھ بونہِ ہمن پنہ وتھرن منز
اچھ پیٹھ چھیہ گمژ اچھ زونہ زژن
احساس چھہ تیزاں پۆت راتک
چرچیں چھیہ ؤٹل کانہہ یام کراں
تس یارِ مشن گارس ونۍ کین
کینہہ آسیا میون تہِ خواب یوان
ییتہ ہے چھہِ یِوُن سونتس اندر
میوہ رۆس وِرِ تامت گب نیران
خاموش فضا بے تار وزاں
پریتھ چیز سۅرس سیتۍ سۅر ملوان
دل میون تہِ کیاہ تاں گنگراوان
قدرژ تہِ چھیہ فنکاری ہنز خۅے
کم نقشہ چھیہ تراواں ژھایہ، ژہ وچھ
اسۍ کیا چھہِ فقط نفشن ہندۍ رنگ
پیۆو تاپھ تہ چھتۍ چھتۍ مد مۅکلیۆو
سہ تہِ واتہِ دۅہا ییلہ ژھایہ ژھیون
یم رنگہ رنگہ سٲری نقشہ مٹن
یکسان پرگاشک نقطہ بٔنتھ
سمسارہ چہ ویتھہِ ہنگامہ بدون
پریتھ انسان بنہِ اکھ زیرو برج
(لوہ تہ پروہ 1965)
نیتھہ ننۍ معنی
زلفن چانین ہند گۆن سایہ
یتھ صحراوس میانی مایہ
پچھۍ یا ریتۍ چھیم چٲنی یاد
دلہ کس دروازس دبرایہ
وٲنس پیٹھ کمۍ دوریر یۆژھ
تمہِ پژِ ما سمسارس زایہ
واون کۆر شمعہس بلۍ گیند
نبہ کین ژانگین ؤژھ تھتھرایہ
جگرن تھاویو دادین ٹھان
کرِ کیا دل چھس بر ہمسایہ
نفرژ حسرت وٹھ کمجار
لولس نیامت اشۍ ددرایہ
سونچکۍ پیمانے گیہ تنگ
بییہ ما سنا کینہہ قٲلب درایہ
ہتہ سا بہ تہِ کٕنہ لولک سریہہ
ہتہ سا بہ تہِ چھُس تہنزی ترایہ
کمۍ دۆپ ییتہ چھیہ نہ آدمۍ بۅے
یم کیا ادہ جھا ساریۍ ژھایہ
اچھرن ہند زربف نایاب
نیتھہ ننۍ معنی گٲمتۍ ضایع
ہونس گردنہِ سۅنہ سند کۆر
رتہ چھپہِ لگیو اتھ وۅپھرایہ
یتھ ہندرس شہرس منز میون
بڈکیل دل تہِ چھہ بۆڈ سرمایہ
(لوہ تہ پروہ 1965)
کامل چھہ یہ نظم فروری 1961 چہ کاشر بزمہِ ہنزِ میٹنگہ منز پران (گلریز رپورٹ) تہ امہِ رسالہ کس فروری 1961 شمارس منز چھیہ یہ چھپان۔ میٹنگہِ منز چھہِ اتھ نظمہِ متعلق اختر محی الدین ونان زِ "اسہِ سارنے اوس یہ خیال رٔٹتھ زِ برونٹھ کن چھا لیکھنچ کانہہ وتھا کنہ نہ۔ اسہِ یا اوس شعرن ابہام گژھان نتہ ٲسۍ رومانیتس کن دوران۔ یہ نظم چھیہ رمز پیش کٔرتھ اکھ صحت مند وتھ ہاوان۔” (شاید چھہ ابہام راہی یس تہ رومانیت فراقس کن اشارہ۔) راہی چھہ اتھ "نفیس نظم” ونان تہ مقبول (بقول مظفر عازم شاید مقبول حسین جرنلسٹ یس "مزدور” اخبار کڈان اوس) چھہ ونان زِ "یہ نظم چھیہ تمہِ اکہِ نوِ ترایہ ہند دسلابہ کران یتھ اشاریت ونان چھہِ۔
یہ سیہ برونز
نم یۆتامت چھہِ سلامت انگ زخمن چھہِ سراب
قد یۆتامت چھہِ قداوار قیامت چھیہ بلن
یہ سیہ برونز یہ گژھن والہِ زمانک یمہ ہیُک
یہ سیہ برونز یہ اژن والہِ زمانچ زینہ چخ
یہ سیہ برونز چھہ تِتھے کنڈین چھہ شولاں تقدیر
پدۍ چھہِ پژراواں گُلن قمرین چھیہ لاراں زنجیر
حسن؟ افلاس تصور تہ عشق؟ جرم کبیر
اتھۍ سیہ برنزس اندر پابند حرکت ژہ تہ بہ
یہ گل اندام ستی سر یہ پشاچن ہنز کشیر
بلبلُن اول یہ شو مالین حسیں ناگہ دِوے
لل مژ روزِ نہ یجبیارِ دۅہے ٹاکین تل
نندہ ریۆش زروِ نہ زانہہ سہزہ وژارس انُومل
مون اندۍ پۆک چھہ سیہ پوش تہ موسم اجہل
چھہ جنون یۆت تاں سلامت چھہِ سلامت ژہ تہ بہ
سانہِ زے ژھایہ بنن لولہ فسانک عنوان
بس دۅیو نارہ بریہو واتہِ یہ افسانے اند
(لوہ تہ پروہ 1965)
نیلہ ناگ
راتھ بییہ میٲنس جنونس ڈۆل ہوا
ووت بییہ تتھۍ دردہ ون کِس دامنس تل ژھال دتھ
یتھ اندر قرنہ بدین ہند نیلہ ناگ
یارِ گنرس منز چھہ کتہِ تامتھ وزان
تریشہ ہتۍ درایہ بیہ سۅکھ یٲغی خیالن ہندۍ ہرن
وٹھ پھیشاں پیہم کھماں نارن وساں سنگرن کھساں
نیلہ ناگک پے کڈاں دوراں دواں
پھیرۍ پھیرتھ پیۍ ژھینتھ سپدیۍ وُداسۍ
تام پۆت کنہ واں گیم پتھ کال کُن ترٲوم نظر
عمرِ ہند کھیۆل بالہ تینتٲلس وچھم لمۍ لمۍ کھسان
بالہ تینتٲلس تتی ییتنتھ چھہ اکثر آفتاب
رٲژ سُمہِ شفقچ سِندر تراواں تہ سپداں بالہ بزۍ
اتھۍ اندر برونہہ کنہِ میہ کھرش ہیو گۆو قدم ٹھکہ رٲوم
کنڈۍ دۅپھس اندر وچھم ٲوج تہ زٲوج ٲلۍ ہن
ٹھولہ جوریاہ نیج نیج
بے صدا پچ پچ کراں آلو دواں وشنس پھہس
اکھ رژھا اُکنے دُکلہِ گٲمژ حسیں ون ژٔر بہت
منزۍ دواں فضہس اندر کس تام بے تابانہ ؤنۍ
پیش کالچ کل بدس کالکۍ ستم
زندگی ہنز تریش نلہ ناگک امار
مارۍ مٔنز دیوانگ
دور کتہِ تامت گجرۍ ڈوکس اندر اکھ ژانگۍ ریہہ
بڈکہِ ماراں منزۍ ژھیواں منزۍ شولان
حٲدثن ہاپتھ پنجن کمۍ کٲسۍ متۍ ازتاں چھہِ نم
سۅیتہِ اتھ ژٲنگس اگر شرۍ پاٹھۍ کانہہ مژراوِ ور
تیلہ پھیرۍ اشۍ قطرہ ہی کٔژتام پیڈن زورِ پیٹھ
ژونگ ژھیوِ راوِ گجر ڈوکک وجود
گل چھنتھ پییہ روزِ بس کنڈۍ دار شاخ
دردہ ون کس آسمانس پییہ نہ کانہہ کریہنیارہ داغ
تارکا کُنہِ اندہ کانہہ ہے پھٹ تہ پھٹ
نیلہ ناگہ چہ تریشہ کانہہ ہے پیۆو تہ پیۆو
نیلہ ناگ
چیانہ اچھ چیانین اچھر والن ہندس سایس تل
اۆبرہ لنگس منز چھہ زوتاں شامہ تارکھ لوبہ ون
نیلہ ناگ
زاو ییتہ اولم صبح ظلمات ڈۆل
شعر گۅڈنیک آدمس سپدیو عطا
عیسی ہس درایہ صلیبچ باجہ کنڈۍ تاجچ برات
نجدہ ون اکہ رمزہ گۆو گلنار
وسۍ پیۆو بے ستون
نیلہ ناگے کایناتکہ دٲیرک مرکز تہ گۆو
نیلہ ناگے زندگی ہندین دۅکھن ابدی سرور
ہاوسن ہند انتہا
نیلہ ناگس تام واتن بٔڈ کتھا
(لوہ تہ پروہ 1965)
پرینۍ شاہراہ
دور اکھ زیٹھ، سرد، پرینۍ شاہراہ
بے صدا، پرسکون، پراسرار
زاگہ سۅندر، حسین، ماگچ راتھ
زیٹھ زن شراونس اندر دگرس
آسماں قد سفید پھرستچ ژھاے
سرد زن شامہ پتۍ بہت تنہا
یاونس پیر مرد کانہہ دیہِ ناد
کاروانن یہ وتھ اژھینۍ تہ بیہ خواب
نندرِ ہۆت پیالہ دتھ چھیہ بۆمبراواں
واد ہاناں چھہِ ماگہ ژھٹھ ڈیشتھ
ناد پھیراں چھہِ پۆت، بیہ پے، بے تاب
وچھ ژپاسےوساں چھہِ کیا شنہ تھۆسۍ
بے صدا، پرسکون، پراسرار
زنتہ وٹھ گومناوۍ دلدارن
اچھہِ پوشن ژۅپارۍ لج ببراے
یم مگر گامہ سۅندرہ از یژکالۍ
جامہ چھتۍ لاگۍ لاگۍ مٲلس درایہ
کارتکۍ زونہِ زن چھیہ لجمژ دونۍ
نور پارن ژۅپارۍ لۆگ چھکراو
قدرتک پرون کم زباں موسی
ید بیضا چھہ یُتھ تہِ وقتک ہیتھ
ید بیضا کمال اظہارک
ورگہ احساں چھہِ سامری کلمار
داغ بییہ ہن پرینس چھہ پرزلاوان
اۆبرہ نیراں چھہ یُتھ چھلتھ افتاب
نظرِ یس کٲنسہِ گیہ سۅ مٔژ ہیہ تن
فرقتک داغ تس گلالن رۆٹ
فرقتک داغ گۆژھ یہ رژھراوُن
ریہہ یہ سینس اندر تہ گٔژھ زیورنۍ
سینہ ہے نارہ دزِ تہ کیا پرواے
چھونپھ دتھ قلزمس نِیِن کُس کیا
نیلہ کنٹھس چھہ زہرہ نۆٹ بۆڈ لاس
زہرہ مس زیچھرس چھہ ژھۆٹراواں
تٍرِ منز سرد بیٚب چھہ وشناواں
تیز تلوارِ پیٹھ چھہِ زن متۍ کھۅر
سونتہ سبزارہ منزۍ قدم تراواں
پان باساں چھہ لۆت لطیف لطیف
فان سپداں چھہ پریتھ کثیف کثیف
تن تنہا، بیہ سنگ، بے قندیل
رہ مسافر چھہِ ادہ ہیواں پراونۍ
دور اکھ زیٹھ، سرد، پرینۍ شاہراہ
شاہراہ یتھ نہ میلہ پٹ نہ سراے
وقت خاموش، بے پگہ، بے از
کانہہ گلابک وتھر نہ کانہہ کنڈۍ پیۆت
نہ ٹینڈین دگ نہ منز اتھس خۅشبوے
کانہہ تہِ ٹٹہ وہر، کُنہِ تہ پکھہِ ہند واش
بند فضہس دوان چھہ نہ أڈ گراے
ظاہرچ تیہہ نہ باطنچ نرمی
آب باقی نہ کانہہ سرابک خواب
بس چھہ اکھ کینہہ نہ، کینہہ نہ، کینہہ نہ، کہنۍ
(لوہ تہ پروہ 1965)
جنگل
زال وہرتھ چھہ دور تاں جنگل
چشمہ لوسم وچھاں وچھاں جنگل
پاد تاں لوسۍ شوق تاں پرانیۍ
دم بدم تازہ دم جواں جنگل
پننہ ازلک تہِ باخبر عٲرف
میانہِ ازلک تہِ رازداں جنگل
نٲیلن ہندۍ صدم قدم بقدم
گٲیلن منز نواں بڑاں جنگل
عظمتک بے مثال اکھ تاریخ
پانہ کلہن تہ داستاں جنگل
کُس چھہ وٲصل تہ کس سپد محرم
کینہہ چھہ پوشیدہ کینہہ عیاں جنگل
پانۍ پانے کڈاں چھہ واوس کل
پانۍ پانے الان ڈلاں جنگل
کریڈہ زالن تہِ لولہ کانچھاں آے
ہرنہ کھاون تہِ پھانپھلاں جنگل
کلۍ دۅپھن ہند تہِ بے پناہ غمخوار
رٲیلن ہند تہِ باسباں جنگل
سونتہ کالس تہِ نالہ متۍ سوزاں
ماگہ ششرس تہِ یژھ براں جنگل
کتجہ آلین تہِ لولہ داراں شاخ
حادثاتن تہِ لے کراں جنگل
ککلہ بولاں چھیہ یارہ سند گفتار
وچھ یہ بے ذوق بے زباں جنگل
یام نیراں چھہ سریہِ ہیتھ زژہ مۅٹھ
تام ژونین چھہ ٹھرۍ تھواں جنگل
یام پوٹھاں چھہ کانہہ مژھیل ارماں
تام لاگاں چھہ امتحاں جنگل
یام میلاں چھہ دۅن دلن سودا
پھاس تراواں چھہ درمیاں جنگل
بال کٲتیا ژٹاں چھہِ متۍ ہاوس
لال کٲتیا چھہ راوراں جنگل
یوت ظالم تہ یوت بے مروت
یوت ٲستھ تہِ خۅش کراں جنگل
شانہ وۅگناں وچھتھ امیک سبزار
پرانہ ویسراں اگر چھناں جنگل
(لوہ تہ پروہ 1965)
بے وق
زٔر تہ کٔج خاموش راتھ
ٹھس ٹھس ٹھس
کتھ نہ باتھ
ترین برنزین ہند بے صبر اکھ انتظار
"ییژ مستی؟”
تڑ — تڑاخ
"کُس سا چھو —؟”
"سے یمس یۆدوے ژیتس آسی زمانا اکھ سپد
ناد بوزتھ واد ہیو اندرے کریوتھ
یاونچ تیہہ ییلہ ہمی، ییلہ زانۍ ہندس خلوکھس اندر اژکھ
زان بوزکھ، زان ڈیشکھ، زانہ بے زان بنکھ”
کتھ نہ باتھ
ٹھس ٹھس ٹھس
تڑ — تڑاخ
زٔر تہ کٔج خاموش راتھ
(لوہ تہ پروہ 1965)
شام تا صبح
گاشس گیہ ترہ پچہ جامن
یٲغی ژھایو کۆرہس جۆٹ
شامس اکھ اکھ انگ ویگلیوو
برگس برگس عیرق پھۆٹ
صرژن ہندۍ تارکھ پرزلیۍ
معنہِ مسافیرن انہِ گۆٹ
لذژ ہندس بند کمرس
وٲراگن پھٹروو برہ پۆٹ
تھرسہ تھرسہ پرانین دیوارن
صدۍ ین ہند وسۍ پیۆو نلہ وۆٹ
شنیاہن تامت پھٹۍ کنڈۍ
دنیا جنیاتو تل رۆٹ
لیدریمژ ژمٹھیمژ وتھ
قدمن کانچھ تہ منز کھۆٹ
تارو پیٹھہ گیہ ژانگین کٕھر
پننی ژھایتۍ چورکھ ہۆٹ
پھم مالن لٔج گاشچ ہانژھ
افتابس گۆو آنگن ژھۆٹ
رنگس رنگس گیہ ملون
تصویرن ہند نۆو اندرۆٹ
یارہ بلن کھۆت آبک گٕتھ
ییراں ییراں اکھ اکھ نۆٹ
(بییہ سے پان، 1967)
سرسٲے شہر
یہ چھہ بے پژھ اکھ سرسٲے شہر
وتہِ وتھ چھیہ ٹکاں وتہِ وتھ چھیہ برکاں
پریاگہ چہ وتہِ ہے شنکھ وایکھ
اند وٲتتھ ڈیشکھ کابک بُتھ
اسمانہ کہ ہاوسہ وُپھ تراوکھ
اچھ مژراوکھ پاتالس منز
ژہہِ ژہہِ چھہِ نشانن وِہ بدلان
پریتھ چیز چھہ رنگن ہنز سۅنزل
خوابن تہِ چھہِ خوابے آنپہ دوان
وتہ ڈانبس پیٹھ وتہ گتھ: نِشہ بدۍ
پژھہِ دار اگر کانہہ وتھ ژہ لبکھ
صبحہ شام پکاں سۅ تہِ واتی اند
یمہ شہرہ گژھتھ یتھۍ شہرس تاں
(بییہ سے پان، 1967)
نوش لب
پھل ژندر زونہِ وٹھن
کتھ تام کتھہِ پیٹھ پھۆل اسُن
آدنچ معصوم لغزش
یاونک رنگین گناہ
بیقلس شۆدرس گماں گۆو
میانۍ عشقن کار کۆر
پان سۅمبرتھ ژھال آکاشس تجُن
کٲژا تہ کیا
زونہِ وچھ اکھ آبہ ملرا
درایہ پانس پننہِ لوسن شایہ
خلوکھ جایہ کُن
کتھہ گٔرس وقتس چھتیہ بمہ تاں
گیواں منز شہرہ گامن
چایہ دامن
پیٹھ
"عجب ملکس دلس سنۍ نوش لب”
(پدس پود ژھاے، 1972)
یہ نظم چھیہ 1969 منز وننہ آمژ۔


text:
(میہ دۆپ کٲنسہِ ما یِن یم کمینٹ بکار، ییتین تھاوو محفوظ کٔرتھ۔
فارسی شعر
(بشیر بڈگامی صابس کُن): توہہِ کیازِ اتھ پیٹھ شک زِ رسول میر اوس نہ فارسی پاٹھی شعر ونان۔ بوزِو
کشیدی قوس ابرو، تیر مژگان بهر قتلم
نشستی در کمین اے ترک کماندار امشب
یہ چھہ بہترین شعر۔ نذیر آزادس آے تمۍ پھیر سون ظن رسول میر سندس لفظن ہندس انتخابس کُن یتھ شاذے کانہہ توجہ اوس دوان، راہی صابن چھہ رسول میرنین یمن شعرن "ہچوۍ گُڈنہِ تھیکناوُن” وۆنمت، باقین ہنز کتھ تھاوۍ تو الگے۔ تُرک کماندار گۆو اے کماندار معشوقہ، (خبر لوکھ ما سوچن یہ تُرک (ترکی) کیا اتہِ نس کران)۔ کانہہ ما ونہِ امشب چھہ صرف ردیف چہ مجبوری کنۍ۔ کمین تہ امشب چھہِ (ابرو تہ مژگان کِس کریہنیارس سیتۍ تہِ) اکھ اکۍ سند معنی مکمل کران۔ یہ بوزتو شب خون۔ امشب چھہ اتھ اکھ واقعاتی تجربہ بناوان، بییہ یتھ کتھہِ کُن تہِ اشارہ زِ ازۍ کہ شبہ اوس کیاہ تام سپیشل سپدن وول (شاید وعدک شب) مگر وچھ امی شبہ کۆرتھ میون قتل۔ ژکہِ چھُے ژیہ میون قتل مراد، مگر وچھ کیُتھ کمینہ چھکھ یم ابرو تہ مژگان بنٲوتھ میہ پھساونہ خاطرہ۔ یہ دپی زِ تہِ پتۍ کنۍ چھکھ حملہ کران (کمین اوس اکھ قوم یُس ژورِ پاٹھۍ حملہ اوس کران، ایمبش) یہ شعر چھہ اکھ بوڈ تہ سرون مضمون ہیتھ۔ بڈۍ بڈۍ شاعر چھہِ یاد پیوان۔
رسول میرنین شعرن منز چھہِ واریاہ فارسی لفظ یم تمن ہندین قدیم معنی ین منز ورتاونہ آمتۍ چھہِ، تُرک تہِ چھہ یموے لفظو منزہ اکھ یُس مجازس منز معشوق سندِ خاطرہ ورتاونہ اوس یوان۔ یہ چھہ ہاوان امۍ سند فارسی شعرک مطالعہ چھہ وسیع تہ وقیع اوسمت۔
________
ریختہ
جب آیا تو نے گھبرایا ہمارا من الا جانو
دیا دل تو پرائی نال رلائی تن الا جانو
نذیر آزادن چھیہ یمن شعرن پیٹھ کتھ کرمژ، مگر تمۍ چھیہ اتھ سلسلس منز اکھ غلطی کرمژ۔ تمۍ چھیہ یمن شعرن منز اردو زبانۍ ہنز آمد وچھمژ۔ دراصل اوس یہ اکھ فیشن یمیک ابتدا امیر خسرون کۆر۔ رفیق رازن چھہ کتہِ تام اتھ یمن شاعرن ہنز غیر سنجیدگی وۆنمت، حالانکہ تژھ کتھ چھیہ نہ، امیر خسرو اوس نہ غیر سنجیدہ شاعر، نہ اوس محمود گامی تہ نہ رسول میر۔ رسول میرن یم شعر چھہِ دراصل پنجابۍ (پنجابۍ اردو تہِ ہیکیوس ؤنتھ) یتھ یم واقف ٲسۍ۔ بشیر بڈگامی صاب، یُس شعر توہہِ نقل کۆروہ، تتھ پیٹھ چھیہ نذیر آزادن کتھ کرمژ۔ آزاد چھہ دۅیو لفظو پریشان کۆرمت۔ "نے” تہ "رلایی”۔ نوٹس منز چھُن لیۆکھمت زِ "نے” گژھہِ نہ آسن بلکہ گژھہِ آسن "نہ” یعنی جب تو نہ آیا۔ صحیح معنی یس چھہ ووتمت۔ رلایی لفظس متعلق چھُن وۆنمت زِ رسول میرن چھہ رلاون لفظ اردو گرامرہ حسابہ گۆنڈمت۔ انۍ نس برابری۔ حقیقت چھیہ یہ زِ یم دۅشوے لفظ چھہِ پنجابۍ لفظ۔ اگر ونہِ تہِ کانہہ لاہور گژھہِ سہ بوزِ یم لفظ یتھے پاٹھۍ۔ نہیں چھہ پنجابۍ تلفظ مطابق "نے” بولان، نستہ کنۍ۔ واریاہن اردو شاعرن مثلا جون ایلیا سندس کلامس منز تہِ وچھو تۆہۍ امیک ورتاو "نئیں”۔ پرٲنس اردوس منز تہِ اوس اتھ یۆہے تلفظ۔ ارود اوس نہ کشیر منز ورتاوس لہذا آسہِ مسودہ لیکھن والیو اتھ فارسی مطابق "نے” لیۆکھمت۔ یہ گژھہِ نہ اردوک "نے” بلکہ پنجابی "نے” پرُن۔ یتھے پاٹھی چھہ "رلائی” ਰਲਾਈਂ پنجابۍ لفظ یمیک مطلب مِکس کرُن چھہ یعنی ملایی۔ رسول میر سندۍ یم اکثر شعر چھہِ پنجابۍ تہ کاشر، نہ کہ اردو تہ کاشر۔ اردوک لول گۆو پوزے نذیر آزاد مگر تمہِ سیتۍ ما انو اسۍ اصلس ٹوٹ!!
پس نوشت: یہ "نے” ہیکہِ اردو، پنجابۍ بدلہ کاشر "نے” تہِ ٲستھ۔
"الا جانو” فقرس پیٹھ تہِ چھیہ نذیر آزادن کتھ کرمژ مگر اتہ تہِ چھین غلطی رژھا کرمژ۔ یہ چھہ نہ امۍ سے خطا بلکہ سارنے میہ سان، سٲری چھہِ اتھ یی پران۔ مگر اکہ منٹہ خاطرہ مانی تو کشیر منز چھہ نہ اردو آمت، صرف چھہ کاشر تہ فارسی "جانو” لیکھمتس لفظس کیا پرو؟ jano کِنہJanu (janooo) یہ لفظ تہِ چھہ دراصل پنجابۍ لفظ جانوٗ**یعنی میری جان، ٹاٹھنیار، میانہ زوا، جانانا۔ میانہ خیالہ چھہ نہ یہ کاشر "میانہِ جانو”، یہ چھہ نہ لفظ جانو بلکہ لفظ جانوٗ۔ کاشری پاٹھی ونو نہ جانو بلکہ ونو جانانو، جانو چھہ زیادہ تر پننس پانس کُن ونان۔ بہرحال، اتھ پیٹھ ہیکہِ اختلاف ٲستھ۔ میہ چھہ پورہ یقین یہ چھہ پنجابۍ جانوٗ۔ **ਜਾਣੂ
نذیر آزادن چھہ یہ شعر میہ باسان شاید غلط سمجھمت یتھہ پاٹھی سٲری اتھ غلط پاٹھۍ پران چھہِ، بہ تہ اوسس۔ نذیر آزاد چھہ لیکھان "یعنی اگر ووپرینہ دل دیتتھ، سو رلایی تنہ سیتی تن۔ یہ چھہ اندیشہ تہ تہ ممانعت تہ۔” میہ باسان رسول میر چھہ نہ ونان امس زِ ووپرس دیتتھ دل، اگر تژھ کتھ آسہے تیلہ کیا شکایت ٲس۔ سہ چھہ شاید ونان ژیہ دیتتھ میہ دل یا میہ دیت ژیہ دل، مگر تن درایکھ ووپرس سیتی رلاونہ۔ دیا دل، تو پراے ساتھ رلایی تن الا جانو
پتھ رود "الا” اتھ پیٹھ چھہ نذیر آزادن جان بحث کۆرمت تہ جان نتیجہ برونہہ کُن انۍ متۍ۔ اتھ متعلق چھہ میہ یُتے ونن زِ یہ چھہ فارسی لفظ "الا” یتھ پرٲنس فارسی یس منز "ھلا” تہِ ونان تہ لیکھان ٲسۍ۔ تتی پیٹھہ چھہ کاشر "ہلا” آمت۔ اسۍ چھہِ ونان ہلا، ہلا گژھ، بیترِ۔ الا تہِ چھہ اسۍ ونان۔
یہ چھہ پزۍ پاٹھۍ نداییہ (تنیہہ تہِ) بقول نذیر آزاد۔ فارسی یس منز چھہ یہ خالص الا ورتاونہ آمت، الا ای تہِ، الا یا تہِ، الا تا تہِ، الا گر تہِ۔
الا ای ترک آتش روی ساقی
به آب باده عقل از من فروشوی
سعدی
یمو تمام کتھو علاوہ چھیہ یہ کتھ زِ اتھ شعرس منز چھہ میہ باسان مسودہ لیکھن والین گڑبڑ گۆمت۔ چونکہ اتھ منز چھیہ مختلف زبانہ ورتاونہ آمژہ، اتھ ما آسہِ لوکن یاد تھاونس، لیکھنس منز گڑبڑ گۆمت۔ اڈۍ چھہِ اتھ شعرس منز ساتھ بدلہ نال لیکھان تہ ونان، یُس میانہِ خیالہ زیادہ قرین قیاس چھہ۔ بشیر بڈگامی صاب، توہہ چھہ پرائے بدلہ پرائی لیوکھمت۔ ٹینگ سندس کلیاتس منز چھہ ہمارا بدلہ ہمارے دِتھ۔ یہ غزل چھہ وژنہ چہ چالہِ وننہ آمت۔ تمہِ حسابہ چھہ نہ مطلع صحیح بیہان۔ کیہہ تام گڑ بڑ چھس گۆمت۔


text:
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔
کتھ چھیہ وری واد پرانۍ ییلہ ترہ ترہ گام ژھنڈتھ تہِ کانہہ پن ناون واجینۍ ٲس نہ میلان۔ سۅ تہِ بۅنہ کوٹ چہ جان دیدِ ہش یمۍ سنزہ کرامٲژ ونہِ تہِ اتھ سٲرۍ سے علاقس منز پھرنہ چھیہ یوان۔
دپان جان دید ٲس نہ تیژاہ وٲنسہِ۔ وۅں گوو رٍنۍ سندۍ بے وق مرنن ٲس پتھر پٲومژ۔ گرک خاندار تہ کُنے زینن ہار، بچٲر کشالہ کرۍ کرۍ ٲس تاوننۍ دۅہ کڈان۔ پیٹھہ اوسس کمبرس کم کاسہ ڈۅکھ تہِ ژامت۔
اکہ دۅہہ اوس سہ گرہ کیت زیُن اننہِ جنگل کھوتمت۔ تتہِ گوس ہیرہ کوٹہ کس شابہ ژکس سیتۍ کتھ تام پیٹھ کتھہ بکواس۔ سہ تہِ اوس زِنہِ مۅکھے تور کھوتمت۔ دۅشویو ترٲو اکھ اکس جپھ۔ اتھۍ منز دیتُس شابہ ژکن اجہلۍ پاٹھۍ دکہ۔ یہ آو اکس کُلۍ گۅنڈس سیتۍ ووکھہ پاٹھۍ ٹھاسنہ۔ ادہ تتی بروبد پھوٹس کلہ تہ شہلیوو۔
اتھ حٲدثس اوس واریاہ کال گومت زِ اکہ دۅہہ چلے کلانس منز شامنس ژیرۍ گیہ جان دیدِ برس ٹھسرارے۔ سۅ گیہ زۅلہ نندرِ ہشار۔ اڈے دٲر مژرتھ وچھِن زنۍ تارہ کلہ نلہ ژادرا ؤلتھ استادہ۔ امہ پرژھکھ کم با چھوہ؟ اورہ گیہ ژھۅپہ۔ کٲنسہِ اکۍ تہِ دیتُس نہ جواب۔
"کیا با زِ؟ خداے رٔچھنو کنن چھوا وۅگہ۔ تٍرِ ژھٹھ ہبا آیم۔”
"اسۍ ہہ دی چھہِ۔۔۔” اکس کھتۍ کہۍ تام یم لفظ زیوِ۔
"اسۍ کم با؟ ناو چھو نا زِ؟ اتہِ گیہ بییہ ژھۅپہ۔ جان دیدِ کھژ ژکھ ہش۔
"تخسیر۔ ژجوا بلایہ۔ زیوہ چھوا گری مشتھ گٲمژہ۔”
"اسۍ ہہ دی چھہ ہیرہ کوٹکۍ” اکۍ زنۍ وون کلے مژِ زیوِ۔ جان دیدِ ہند نیچو ستارہ زن نیو ملکو یہ ناو بوزتھ مس نندرِ تُلتھ۔
"کمے چھہِ؟” تمۍ پرژھ ماجہ۔
"یم ہا چھہِ ہیرہ کوٹکۍ” جان دیدِ وونس اندر کُن پھیرتھ۔
"ژھنۍ کھی بلایہ مارہ واتلن۔ مرۍ نکھی یس مرن آسیکھ” ستارن وونس شرارتہ ہوت۔
"پکو با، یہ کیا بہ تہِ وٲژس” جان دیدِ دیُتکھ دلاسہ۔
"نہ دی، اسی سیتۍ زن آیکھ۔ وتھ چھنا ناس تراس، پیٹھہ چھہِ شینہ مہۍ تہِ ییرن۔
"ادہ با چھہِ ییرن۔ اتھ چھما نوو دین، پکو، بہ تہِ وٲژس۔”
"نہ دی ینہ ژہ یکھ نہ” شابہ ژکنۍ نیچوۍ وونس "بلایہ لگوے۔”
"ہے میہ بلایہ۔ تہِ بنیا یمہ نہ۔ بہ تُلن اتھہ رچھہِ ستارہ سیتۍ، پکو ۔”
"اوہ، بہ دمکھ لوتین پوتین لژھج” امۍ سنز یہ کتھ بوز یمو نفرو تہِ۔ یہندِ گژھنہ پتہ ووتھ ستارہ ماجہ کن "موجی بابہ گویا مشتھے۔ ژہ گژھکھا یمن خونرن کور پن ناونہِ؟”
"گوبرہ بہ ٲسس خدایس منگان یم گژھۍ میہ تل لگنۍ، ادہ یژکالۍ سہی تہ لگۍ۔ گوبرہ وچھتھ نا یمن کِتھہ کنۍ چھہ پننۍ کرتوتن زیون گنڈ تہ بُتھین تمن کورمت۔ یہ چھا کم سزا یمن۔”
ہیرہ کوٹ تام اوس اتہِ پیٹھہ میل کھنڈ پاتھل تہ میل کھنڈ کھسونۍ ڈکھر۔ دۅن دۅہن ژھدہ روس رود پینہ کنۍ ٲس وتھ کنیمژ۔ پیٹھہ ٲس جان دیدکمبرہ کنۍ قدم تُلنس ہنا سُختی گژھان۔ ستارہ یُس مسا ژۅداہ وُہر آسہِ ہے اوسس لشہ گاش ہیتھ لرِ لور پکان۔
شابہ ژک نین ٲس نہ کانہہ پژھا زِ جان دید کیا ییہ۔ پنن کورمت اوسکھ اچھن تل۔ اماپوز یُتھے سۅ بالۍ تہ چھالۍ پکۍ پکۍ اور ژایہ، یمن زن بیوٹھ پٲر، زن گیا اکہ اکہ وٹسۍ۔ جان دیدِ ژیون یہ، سۅ ؤژھکھ "تہۍ کیہو زِ ہت تہ بت بہتھ۔ ژٹۍ وہ سۅخنا وۅخنا۔ تلۍ وہ بٲتھ۔ کتیو چھکھ نندہ بانے وۅلو معشوقہ میانے۔” اتھۍ سیتۍ اوسُن تہ پرژھنکھ "کتیو چھوہ یہ بژ؟” یہ ٲس نوشن کورین یی ونان۔ یمو نیہ یہ اندرمس کٹھس، ییتہ اہنز کور زیبہ ازارہ سیتۍ چرنگ ٲس دوان۔ اتہِ آسہ ہمسایہ زنانہ پونشہ کلہ تہ کوٹھۍ ملوِتھ بہتھ۔
"ژیہ کتھے پیٹھ ہول ہانگے تجمژ؟ پرسُن چھے تہ پرستہ۔ گۅڈہ ووتیا راتھ کیُتھے ہیرس تام۔ گاش ینس پژۍ زِ ہے۔”
"امس ہہ دی ووت شامہ پیٹھے اتھۍ حالس منز۔” شابہ ژک نہِ زنانہِ خۅرشہِ وونس ودونہِ چانٹہِ۔
"اہانی تہ میۍ ونیوسا رون کرُن” امہ پتہ پھیر زیبس کن "سہ زدہ مونڈ آسی گرِ پننہِ کھرۅکھ کڈان۔ژہ تھٲونکھ مالنہِ لمہ لمس۔” اتھۍ سیتۍ کورن پانۍ پانس سیتۍ اسناہ تہ وونن خۅرشہ کن "وُشن آب چھیے، انہِ یورۍ۔ مگر گۅڈہ دتم کانگرِ وشناہ۔ بتھۍ برۍ شہہ ہے مۅمنے یس۔ دگرس باگۍ کونے سوزتھم شیچھ کنہ دوپتھ وۅلا پانے نیرِ کھۅکھش کران۔ امۍ ہے چھے امس بژِ دۅیو اتھو کۅم کرمژ۔ ” یہ ؤنتھ کورن دم پھٹۍ ہیو اسناہ تہ لج بُتھ وشناونہِ۔
"ہیے تہۍ چھوے وارے؟” یہ پھیر ہمسایہ باین کن۔
"اہن دی وارے چھیہ۔ خدا تھٲوۍ نے ژیہ وارہ وتہِ۔”
"نتہ کیہے گژھیم”یہ پھیر بییس زنہِ کن "ژیہ چھیے تمس پنژرِ سہ شر وارے۔ وۅنۍ ہے آسہِ خدایس حوالہ بوڈ گومت۔”
"اہن دی ادہ کیا۔ اوخن صٲبس نشہ چھہ قرآن پرنہِ گژھان۔”
ستار، شابہ ژک تہ بییہ زہ تریہ ہمسایہ مرد ٲسۍ نیبرمس کٹھس منزسِتھ نہ بِتھ، تماکۍ چلماہ چلماہ بران تہ چیوان۔یم ٲسۍ اندرمہ کٹھہِ چہ سارے کتھہ بوزان۔بلکہ پریتھ اکھا اوس تورہ کسے کوس۔شابہ ژک اوس اندرۍ اندرۍ خدایس منگان کور گژھم وارہ وتہِ روزنۍ۔
جان دیدِ پٹھرٲوۍ اتھہ وتھہ تہ پِنہ نٲون، پننۍ ژھل ژھۅمب ورتٲوتھ زیبہ۔ مگر شرۍ نہ دژ چخ نہ کٔرن نرین زنگن کانہہ سۅسرایی۔ زیبہ نہِ ماجہ خۅرشہ دژ وچھس ژنڈ۔ "امس کیا دی گوم، امۍ کونہ دژ چخ؟”
"تخسیر” جان دیدِ کھژ درہ "وۅلتہ دیاوتن چخ۔ میہ کیا ٹھاک کورمسا؟”
"ماجی! امس کیہے گوم؟” زیبن کور واویلا۔
اپٲرمہ کٹھہِ یتھے یہ بوزکھ تمن سارنے گوو ژس تہ ہۅنگنہِ گٔیکھ اویزان۔ شابہ ژکس گوو وٹھن کوو، بتھس پھیرس زردی تہ اچھن پھٔٹس اشۍ گنڈ۔ امس گوو اندری زِ جان دیدِ کور زٲنتھ مٲنتھ شرس وٲرداتھ۔ امۍ ترٲو ستارس کن نظر۔ سہ وچھن اسونہِ ہۅنجہ تہ خۅش۔ امۍ مورۍ اتھہ۔ ستار اوس نژۍ نژۍ کریکہ یژھان دنہِ "ببا، ماجہ ہا ہیوت یمن خونرن چون انتقام۔ چورنکھ ہا شرس ہوٹ۔ زوس زو۔”
خۅرش ٲس شرۅکان زِ جان دید وژھس”ژیہ کتھے لٲگۍ تھم چنگہ پھیرۍ تراونۍ۔ نیرِ جل جل انہِ سرد آبہ تگارۍ، پتہ کرِ لیل۔” ہمسایہ زنانہ آسہ دم پھٹۍ، اونگجہ ژاپان۔ تام انۍ خۅرشہ سرد آبہ تگارۍ۔
جان دیدِ تل شُر تہ کوڈنس گرم آبہ تگارِ منز غۅطہ، اتہِ کوڈن تہ بورُن سرد آبہ تگارِ منز۔ اتہِ کڈتھ کٔرنس زنگن دۅن کمہ تام آیہ تھپھ تہ لجس گلناونہِ۔ خۅرشہ ہیوک نہ ژٲلتھ۔
"جان دیدی، متہ گلوتن۔ اوس نہ خدایس خۅش۔۔۔”
"ژھۅپہ، آیم خدا صابنۍ کۅلے۔”
جان دیدِ کور ترییہ ژورِ لٹہِ شرس یی۔ گرم آبہ سرد آبس، سرد آبہ گرم آبس۔ تتہِ کڈتھ ہوہس منز زنگو رٔٹتھ گلوُن۔ امس اوس پانس بتھس ٹھیچہ عرق وسان، زنتہ اندرہ توندرہ اوسس وہان۔۔۔ تام کٔر شرۍ سۅسرارے تہ اتھۍ سیتۍ دژن یکبارگی چخ۔۔۔ پیاں ں ں ں۔ یہ چخ بوزتھ ژاو اندرہ نیبر پریتھ اکس زو۔
"ہہ کولہ شیطانہ۔” جان دیدِ ژول ہکہ نیرتھ۔
"یہ اوستھ ڈام لوگمت۔ گلناوتھہ بییہ زنگہ رٔٹتھ۔ گژھ وۅنۍ چھے ازۍ کس ماجہ ہندۍ کنۍ معافی۔” یہ ونان ونان تروون ماجہ لرِ۔ امہ پتہ تروون زیوٹھ وۅشاہ، عرق وۅتھروون تہ رژھا گژھتھ کورن سۅ منہ اسناہ۔
صبحن گرہ کن واپس گژھان پرژھس ستارن "موجی ژیہ کونہ ہیوتتھ یمن خونرن بابن انتقام۔ شرس کونہ چیورتھ ہوٹ؟ ژیے ونیاتھ بہ ٲسس دپان یم گژھۍ میہ تل لگنۍ؟”
امہ وونس "میہ ہوت یمن قصاص، مگر ژیہ تگی نہ تہِ بوزن۔ ژہ ما چھکھ وارنۍ۔۔۔۔ تہ ستارس یُس وۅنۍ شیتن ووت چھہ نہ ونہِ تہِ بوزن تگان تمے یمن قصاص ہیوت تہ کیا ہیوت۔
(اگست 1956)
زمرے:افسانہ


text:
کٲنسہِ ادیب سند صحیح مقام مشخص کرُن چھہ واریاہس حدس تام تسنزِ حیاتی منز ناممکن، خاص کر کشیرِ ہشہِ لۅکچہ جایہ ییتہِ اکھ اکس کالہ پگاہ بُتھ دین چھہ آسان۔ یوت تام تسند عہدہ، اثرو رسوخ، لحاظہ، تسندۍ دوست، دشمن تس اندۍ پکھۍ روزن، تسندِ ادبی کارنامہ کھۅتہ روزِ شخصی معاملن ہند عمل دخل زیادہ۔ تس پتہ تہِ ہیکہِ نہ توت تام صحیح مقام مشخص سپدتھ یوت تام تسندۍ شاگرد تہ احسان مند تہ شخص پرست اندۍ پکھۍ آسن۔ گویا صحیح مقام پراونس چھہ اکس ادیبس خاص کر یژھن لۅکچن جاین زہ تریہ پیہ پرارُن پیوان۔
ذاتی تعلقاتن منز ٹیچھر یِتھ کور محمد یوسف ٹینگن پٔنژہ ترہ ؤری برونہہ یہ فیصلہ زِ سہ ہیہِ نہ کُنہِ جایہ امین کامل سند ناوے، سواے تیلہ ییلہ تمس پنن بوس لوژراون آسہِ۔ امہ فیصلہ کنۍ سپز ہمعصر شاعرن پیٹھ ٹینگ سنز راے ہمیشہ خاطرہ مشکوک، تکیازِ امۍ سندس تنقیدی میزانس چھہ وۅنۍ سنگ، خاص کر ییلہ زن اسہِ پتاہ چھیہ زِ ٹینگ سند تنقید چھہ قدر شناسی تہ تجزیس منز کم تہ ادبی مرتبہ بازی، توایخ سازی تہ فیصلہ صادر کرنس منز زیادہ دلچسپی تھاوان۔ تمۍ سندِ تنقیدچ زبان، تعلی تہ جذباتی شان چھہِ اتھ صحافتی تہ سیاسی رنگ دوان۔ صحیح تنقید چھہ فیصلہ صادر کرنہ بجایہ تتھ قدر شناسی منز یقین تھاوان یۅس تشریح تہ تجزیس پیٹھ مبنی چھیہ آسان۔
بیاکھ مسلہ چھہ یہ زِ کاشرس ادبس منز یُسے پرن وول چھہ سُے چھہ شاعر تہ یُسے شاعر چھہ سے چھہ نقاد تہِ۔ (شاعر سنزِ جایہ ہیکِو افسانہ نگار تہِ پٔرتھ!) اتھ صورت حالس منز چھہ غیرجانبدار تنقید کہِ پریتھُنک امکان سیٹھا کم آسان۔ یہ کتھہ پاٹھۍ چھہ ممکن زِ رحمن راہی سند تنقید آسہِ غیرجانبدار تکیازِ ییلہ سہ مثلا ہمعصر شاعری پیٹھ مضمون لیکھان چھہ تمہِ ساتہ چھیہ تسنز پننۍ شاعری تہِ براہ راست یا بالواسطہ یا اشارتا زیربحث آسان! یا ییلہ رفیق راز یس پانہ غزلہ کے شاعر چھہ ہمعصر غزلس پیٹھ مضمون لیکھان چھہ، باقی اہم شاعرن متعلق کٲژا صحیح تہ خالص ہیکہِ تسنز راے ٲستھ؟ شفیع شوق کوتاہ احسان فراموش بٔنتھ لیکھہِ ہمعصر ادبی صورت حالس متعلق پنن تنقید؟
اتھ صورت حالس منز چھیہ اکثر چالاکی تہ ژۅیہ پریتھان تہ ٹڈ کرنکۍ موقعہ تلاش کرنہ یوان۔


text:
KASHMIRI
اسہِ متعلق
انش انٹر ٹریڈ چھِ اکھ
ISO 9001-2015 ۔
کمپنی تہ سون صدر دفتر چھُ دہلی ہندوستانس منز
انش چھِ، ڈجٹائزیشن، ترجمہ کاری، مقامیت ، ماے لیکھن تہ ذیلی عنوانیت کاروبارس سیت کران یُس دُنیاکین تمام کوُنن منز سودا گرن تہ فری لانس ترجمہ کارن دنہ چھُ یوان۔
اسی چھِ سودا گران تہ ترجمہ کارن ہنز خصوصیت، تعلق داری تہ بنیاد پرکھان تاکہ ضرورتہ مطابق ییہ کام ہینہ۔
سین گاہک چھِ سانہ ایمان داری شاباش کران تہ ترجمہ کار/تجارتی مرکز چھِ اسہ تہ سانس شفاف اُجرت طریقس پسند کران۔
توہہ ہیکو واریاہن زبان جُورین منز اصل معیار تہ بہتر قیمت وصول کرتھ۔
'ISO 9001-2015' کمپنی ہنزسند حاصل۔
منیجمنٹ:خواتینن ہند جملہ ٹیم چھُ یتھ منز کام کاران۔
تجربہ: ذرایع ابلاغس منز پُر اثر 19 وری، بین الاقوامی کارس منز 8 وری تہ ترجمہ کاری، ڈجٹائزیشن تہ منیجمنٹس منز 10ہن وریہن ہند تجربہ۔
ذرایع:3000، ڈجٹائزیشن مرکز، 12000 ترجمہ کارن ہنز بُنیاد تہ 2000 ماے لیکھن ماہر۔
زبانہ:ترجمہ کاری باپت 2400 کھوتہ زیادہ زبان جُورِ دستیاب (دنیاہس منز ساروے بوڈ پرایس لسٹ)۔
قابلیت: آڈر نفیس پاٹھ انجام دنہ خاطرہ چھُ اسہ نشہ اکھ خصوصی گھریلو سافٹ ویر
۔WASP
وجود: سون کمپنی وجود چھُ رُوس، سنگھاپور، یونائٹیڈ عرب اماراتس منز بطورِ عالمی ڈسٹریبیوٹر۔
درج بالا چیز و سیت چھُ انش 200 کھوتہ زیادہ ترجمہ/مطبوعہ کمپنی ین منز اکھ بھروسہ مند ناو یتھ منز الہ پلہ 800 کمپنی تمہ چھے یم اسہ اکھ قابلِ بھروسہ خزانہ سمجھان چھِ


text:
بٲتک ہند موضوع
کلیات مہجورس منز چھہ تسند اکھ مشہور بٲتھ درج۔ عنوان چھس "آزادی”۔ عنوانس تلہ کنہِ
چھہ مۅٹین لفظن منز لیکھتھ "بوقت تقسیم ہند”۔
یہ چھہ سرونٹے اپر۔ بٲتک دۆیمے شعر چھہ یتھہ پاٹھۍ:
یہ آزادی گۅڈنۍ ییلہ درایہ نٔنۍ ہندوستانس منز
لچھو پاٹھۍ آیہ انسانن لداں تلہ کرایہ آزادی
یہ چھہ سیۆدےہاوان یہ چھہ نہ ہندوستان چہ آزادی متعلق بٲتھ۔ یہ چھہ کشیرِ ہنزِ "آزادی” متعلق۔ امہ آزادی برونہہ ٲس ہندوستانس منز آزادی آمژ۔ اتھ متعلق چھہ امین کامل اکس نوٹس منز لیکھان زِ "امہ نظمہ ہند تعلق چھہ نہ ہندوستان کس تقسیمس متلق بلکہ نیشنل کانفرنس کس اتھس منز اقتدار ینہ پتہ یس ظلم تہ ستم تہ بے راہ روی عوامس وچھنۍ پییہ، اتھ منز چھیہ تمچ ترجمانی۔ مگر مہجور اوس چالاک۔ اکہ طرفہ اوس عوامچ ترجمانی کران تہ دۆیمہ طرفہ اوس حکومت تہ لیڈرشپس تہِ ساتھ دوان، یمہ کنۍ امہ نظمہِ ہندۍ ٲخری ستھ شعر تمہ وقتہ شایع آیہ نہ کرنہ تکیازِ تمے ٲسۍ نشاندہی کران زِ نظم کر آیہ لیکھنہ۔”
محمد یوسف ثینگ چھہ نظمہِ پتہ کنہِ "(نامکمل نظم)” ردج کران یُس شاید مسودس منز آسہِ، البتہ چھہ بٔنم نوٹ لیکھتھ تم ستھ شعر تہِ درج کران یمن متعلق کامل سند نوٹ میہ پیٹھہ کنہِ درج کۆر۔
"یہ طنزیہ نظم سپز پننہِ وقتہ بڈہ مشہور۔ مہجور صٲبنہِ اتھ چھہِ اصل مسودس منز نۆم ستھ شعر تہِ یم تمہِ وقتہ مختلف وجہو کنۍ شایع ٲسۍ نہ کرنہ آمتۍ۔” (نوٹ، کلیات مہجور، صفحہ 326)
ثینگ چھہ نہ ونان تم مختلف وجہ کیا ٲسۍ۔ ممکن چھہ یہ ما آسہِ ہے مہجورنے پانے نوٹ لیۆکھمت زِ یم شعر آیہ نہ مختلف وجہو کنۍ شایع کرنہ۔ ٹینگن کۆر یہ پننہِ طرفہ پیش۔
____________
بٲتکۍ پاٹھ
یم ستھ شعر آیہ پتہ سون ادب 1963 منز شایع کرنہ۔ کینژن لفظن چھیہ سون ادب تہ کلیات مہجورس منز فرق۔
ستن جاین کژھن کٔرہس تلاشی تۅملہ مۅچھہ باپتھ
پھۆتین منز أنۍ تُلِتھ پُژِ ژھایہ آرم بایہ آزادی
(کلیات مہجور)
کژھن تامت ستے لٹہِ وارہ وچھہس تۅملہ مۅچھہ باپتھ
پھۆتِس کیتھ أنۍ تُلِتھ پُژِ ژھایہ آرم بایہ آزادی
(سون ادب 63)
نٔبر شیخ زانہِ کتھہِ ہند معنہِ تس ژلۍ خانہ دارنۍ ہیتھ
سہ گۆو فریادۍ پتۍ کنۍ لوکہ ہندِ تس پیایہ آزادی
(کلیات مہجور)
نٔبر شیخ زانہِ کتھہِ ہند معنہِ تس ژلۍ خانہ دارنۍ ہیتھ
سہ گۆو فریادۍ پتۍ کنۍ تس وۅپر گرِ پیایہ آزادی
(سون ادب 63)
امین کامل سند اکھ نوٹ چھہ زِ مہجورن اوس یہ پتم شعر تمس یتھہ پاٹھۍ بوزنومت:
نٔبر شیخس بچارس دۅہلہِ پھٔرۍ آزادیا میجکھ
دۅہن تارن دِتِن فریاد یۆت تاں پیایہ آزادی
یمن ستن شعرن ہند ٲخری شعر چھہ یتھہ پاٹھۍ:
یہ پولو گراونڈس منز ژایہ تتہِ بیٹھ شالہ گۅپھہِ اندر
توے شہرس اندر شامس کران وُنگرایہ آزادی
__________________
بٲتک زا سنہ
اتھ شعرس چھہ ٹینگ نوٹ لیکھان "اصل مسودس منز چھہ نہ تاریخ ردج”۔
سیتۍ چھس لیکھان ” مطلب ریڈیو کشیمر یتھ تمہِ وزِ پولوگراونڈس منز سٹوڈیو اوس۔” حالانکہ ٹینگ ہیکہِ ہے امہ پیٹھہ تہِ سنہ اندازہ کٔرتھ۔ ریڈیو سٹیشن لۆگ جولایی 1948 منز پولو گراونڈہ پروگرام نشر کرنہِ۔ کامل چھہ اکس جایہ اتھ نظمہِ متعلق لیکھان زِ "1949 منز بوزنووس بہ مہجورن، میٲنس شہرہ کس کرایہ مکانس منز، یُس بڈشاہ کدلس نش اوس۔ جون پیٹھہ اگستس تامک کس تام ریتھ اوس، مگر نظم ٲس میانہِ خیالہ تمہ برونہچ 47/48 ٹھچ۔”
عبدالغنی نمتہ ہالۍ چھہ پننس مضمون شیرازہ مہجور نمبر ستمبر دسمبر 87 اندر لیۆکھمت زِ یہ بٲتھ تہ لالو لالو دتۍ تمس مہجورن ییلہ سہ تمس سمکھنہِ گیاو کۅنگ پوش رسید بک ہیتھ۔ کۅنگ پوش کڈنک فیصلہ آیاو بقول کامل 49 اندر کرنہ، چناچہ تمیک گۅڈنیک شمارہ چھپیوو ستمبر 49 منز۔ امہِ حسابہ تہِ ٲس یہ نظم 49 برونہہ یا 48/49 درمیان لیکھنہ آمژ۔


text:
کاشر ادب چھہ ملالہ موت ادب! یہ چھہ نہ معرکہ آرایی ہند ادب، یہ چھہ غیر احتسابی ادب، یہ چھہ نہ تنقید شناس۔یہ چھہ نہ تعریف گذار ادب تہِ۔ پتھ کیا تہ کیازِ؟ پٔرو برونہہ کن۔
بہ تہِ چھس کاشر مگر بہ چھس زندگی ہندس اکس بڈس حصس دوران مختلف لوکن تہ کلچرن منز رودمت تہ تمن سیتۍ چھس ووتھمت بیوٹھمت۔ مقصد چھہ نہ کاشرۍ تنقیدک ہدف بناونۍ مگر میہ چھہ احساس گژھان زِ کاشرۍ تنقیدس تہِ کھوژان تہ تعریفن تہِ۔ تنقید کرنس چھہِ نہ کھوژان بلکہ گوژھکھ نہ کانہہ تنقید کرُن۔اکھ لۅکٹ کمیونٹی آسنہ کنۍ چھہِ لہازا تنقید کرنس تہِ لوبے ہیوان۔ کتھ چھیہ نہ زِ باقی کلچرن منز کیا چھہ تنقید پسند کرنہ یوان۔ سارنے چھہ شرارت کھسان مگر کینژن منز چھہ برداشت کرنک مادہ زیادہ آسان۔ کاشر چھہ سٲری تعلقات ختم کرنس پیٹھ واتان۔ یہ گوو اکھ پاس۔
دویم پاس چھہ یہ زِ کاشر چھہ نہ تعریف تہِ یژھان کرُن۔ یژھ کتھ چھیہ نہ زِ یہ کیا چھہ نہ پننۍ تعریف یژھان، بلکہ چھہ ہمیشہ یہے وۅمید ہیتھ روزان زِ پریتھ شخص گوژھم تعریف کرُن، تعریفن ہند کانہہ وجہ آسہِ یا نہ آسہِ، مگر پانہ کرِ ہے نہ کٲنسہِ تعریف۔ کٲنسہ تعریف کرُن چھہ کاشرس سیٹھا لوژ کٲم باسان۔ ممکن چھہ کنہِ مصلحژ تل ما کرِ کنہِ ساعتہ کٲنسہِ تعریف، شاید امہ مۅکھہ زِ پتاہ چھیم یم چھہِ اپزی تہ اتھ چھہ نہ کانہہ حرج۔ مگر کٲنسہِ حقیقی تعریف کرنۍ چھہ نہ امس قبول۔ شاید چھہ امس احساس کمتری گژھان، شاید چھہ امس عذروُن یوان۔
سون ادب چھہ نہ امہ جذباتی صورت حال نش خالی۔ کنہِ جایہ چھہ نہ کٲنسہِ ہندۍ دل کھول کے تہ شوبہ نۍ تعریف میلان۔ مصلحتی تعریف چھہِ عام۔ بییہ چھہ بیاکھ چیز زِ کنہِ ساعتہ چھہِ کٲنسہِ ہندۍ تعریف صرف پنن بجر ہاونہ خاطرہ کرنہ یوان۔ مطلب چھہ نہ تعریف بلکہ پنن بجر ہاون آسان۔ تنقیدس تہِ چھہ لوبے ہینہ یوان۔ کٲنسہِ اگر کانہہ کتھ تنقیدی اندازہ ونۍ تتھ منفی بنٲوتھ جایہ جایہ پھرنس چھہِ پنن پاس ٹایم زانان۔ یُس امہ تنقیدک ہدف آسہِ سہ چھہ اتھ افواہ بازی پیٹھ یاتہ پنن پان مظلوم بنٲوتھ پیش کران، نتہ پننۍ سٲری جنگی حربہ زیر عمل انان تہ اتھ پانس خلاف بٔڈ بارہ ژۅے مانان۔
ادب چھہ تعریف تہِ منگان تہ تنقید تہِ۔ یمو دۅیو کارکردگیو روس چھہ ادب لاتعلقی ہند شکار گژھان!


text:
1 ژیہ چھے نارس اندر گلزار پھوٚلمت بہارس منز میہ پوشن رنگ ڈوٚلمت میہ کٔتۍ کٔتۍ ژیۍ پتھے آچھر محبت خبر کمۍ چھے دلس گِلہِ پوٹ ووٚلمت پرو در باغ وۅلہ لولچ […]
زہ نظمہ — دانا جوییا
1 سنڈے اخبار سنڈے اخبارس منز کیہہ تام وچھان وچھان پھیر میہ اچانک مقامی کھاندرن کن ورق تصویر پیٹھ پییم نہ نظرے یوٚت تام میہ چون ناو سۅرخی ین منز وچھ۔ یہ […]
زونہِ ہندِ ناوہ تریہ نظمہ – شہناز رشید
1 زونۍ پان پنن پرزناو زونۍ پریتھ شبہ چٲنس اتھ بۅن وسنس پیٹھ چھم جیرہ وۅتھان یُس کانہہ آنگن یۅسہ کانہہ دٲر تہ یُس دروازہ دواں چھے ناد دوراں دوراں سورے گہہ […]
تریہ غزل – فیاض دلبر
1 تیلہ ٲسۍ آساں سٲری شرۍ یتھ کوچس منز وۅنۍ چھہِ فقط لۅکچارکۍ کینہہ تصویر تہ بہ یارِ ونس منز چھِٹہ پونپر ژھانڈن والیا دارِ دمس پیٹھ پیاران چھی چھت گیر تہ […]
اسمانۍ غزل – مظفر عازم
جانانو ونۍ جٲنۍ غزل شرٛانیو وتھۍ اسمٲنۍ غزل وۅستس پۅستکہ سوریو سرٛیٚہہ سگ دیُتنس وجہِ وٲنۍ غزل دیوانو برۍ دیوانن انۍ تھوٚپ دِتھ انمٲنۍ غزل پھرستُک پھمب ییراں چھہ سۅخن تنۍ گنۍ […]
جوٚٹھ گوٚو پادشاہ (افسانہ) – ہردے کول بھارتی
ہردے کول بھارتی اکہِ دۅہہ آو دیس ہنگہ منگہ خیال زِ اسنس گوٚو واریاہ کال۔ دیس چھہ پانس اسُن خۅش کران، اوہ کنۍ گوس ہنا تشویش ہیو۔ ہنا کوٚرن سونچ تہ بنووُن […]
فار ایور ان لو ود یو (افسانہ) – شفیع شوق
شفیع شوق تھاوتن تکونہ کِس ہیرۍ مس کونس پیٹھ ۔۔۔ آ۔ یہ بہن۔۔۔ چھہ سخ کٲکۍ، داہ ؤری چھِس گمتۍ مانکُن بٔنِتھ پیٹھہ کنہِ بہت۔ یڈ تہِ گٔیہ پوٚزے، پتھ چھہ حد […]
کہانی، افسانہ تہ کتھ
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ […]


text:
زاژِ
The following categories exist on the wiki, and may or may not be unused. Also see wanted categories.(اَوَل | ٲخری) View (پٔتِم ۵۰ | برٛونٛہِم ۵۰) (۲۰ | ۵۰ | ۱۰۰ | ۲۵۰ | ۵۰۰)
- Candidates for speedy deletion (۰ members)
- Hidden categories (۰ members)
- Noindexed pages (۱۷ members)
- Pages using duplicate arguments in template calls (۱ members)
- Pages using invalid self-closed HTML tags (۲ members)
- Pages with broken file links (۲ members)
- Pages with ignored display titles (۱ members)
- Pages with script errors (۷ members)
- Pages with syntax highlighting errors (۳ members)
- Wikimedia Foundation staff (۱ members)
- task list (۱ members)
- آدٕنُک اوٗرٲلی پؠٹھٕ آمٕتؠ فِنی لَفٕظ (۲ members)
- آدٕنُک اِطٲلوی پؠٹھٕ آمٕتؠ اَنٛگریٖزی لَفٕظ (۱ members)
- آدٕنُک اِطٲلوی پؠٹھٕ آمٕتؠ اِطٲلوی لَفٕظ (۳ members)
- آدٕنُک اِطٲلوی پؠٹھٕ آمٕتؠ فرانسیٖسی لَفٕظ (۳ members)
- آدٕنُک اِطٲلوی پؠٹھٕ آمٕتؠ لاطیٖنی لَفٕظ (۳ members)
- آدٕنُک اِطٲلوی پؠٹھٕ آمٕتؠ مَنٛز فرانسیٖسی لَفٕظ (۴ members)
- آدٕنُک اِطٲلوی پؠٹھٕ آمٕتؠ پرٛون فرانسیٖسی لَفٕظ (۷ members)
- آدٕنُک اِطٲلوی پؠٹھٕ آمٕتؠ پرٛون پُرتَگٲلؠ لَفٕظ (۳ members)
- آدٕنُک اِطٲلوی پؠٹھٕ آمٕتؠ پرٛون ہِسپٲنوی لَفٕظ (۳ members)
- آدٕنُک اِطٲلوی پؠٹھٕ آمٕتؠ پُرتَگٲلؠ لَفٕظ (۳ members)
- آدٕنُک اِطٲلوی پؠٹھٕ آمٕتؠ ہِسپٲنوی لَفٕظ (۱ members)
- آدٕنُک بالٹو سٕلاوی پؠٹھٕ آمٕتؠ بَلغٲرؠ لَفٕظ (۳ members)
- آدٕنُک بالٹو سٕلاوی پؠٹھٕ آمٕتؠ بیلاروٗسی لَفٕظ (۲ members)
- آدٕنُک بالٹو سٕلاوی پؠٹھٕ آمٕتؠ روٗسی لَفٕظ (۳ members)
- آدٕنُک بالٹو سٕلاوی پؠٹھٕ آمٕتؠ پرٛون سٕلاوی گِرجہِ لَفٕظ (۱۰ members)
- آدٕنُک بالٹو سٕلاوی پؠٹھٕ آمٕتؠ پرٛون مَشرِقی سٕلاوی لَفٕظ (۴ members)
- آدٕنُک تُرکی پؠٹھٕ آمٕتؠ تُرکی لَفٕظ (۴ members)
- آدٕنُک تُرکی پؠٹھٕ آمٕتؠ عُثمٲنؠ تُرکی لَفٕظ (۱۰ members)
- آدٕنُک جَرمَن پؠٹھٕ آمٕتؠ آیِسلینڈی لَفٕظ (۳ members)
- آدٕنُک جَرمَن پؠٹھٕ آمٕتؠ اَنٛگریٖزی لَفٕظ (۳ members)
- آدٕنُک جَرمَن پؠٹھٕ آمٕتؠ جَرمَن لَفٕظ (۱۱ members)
- آدٕنُک جَرمَن پؠٹھٕ آمٕتؠ مَنٛز اَنٛگریٖزی لَفٕظ (۱۶ members)
- آدٕنُک جَرمَن پؠٹھٕ آمٕتؠ مَنٛز تھۆد جَرمَن لَفٕظ (۵ members)
- آدٕنُک جَرمَن پؠٹھٕ آمٕتؠ مَنٛز ڈَچ لَفٕظ (۳ members)
- آدٕنُک جَرمَن پؠٹھٕ آمٕتؠ ناروینی بوٗکمال لَفٕظ (۴ members)
- آدٕنُک جَرمَن پؠٹھٕ آمٕتؠ ناروینی نیٖنوشک لَفٕظ (۴ members)
- آدٕنُک جَرمَن پؠٹھٕ آمٕتؠ پرٛون اَنٛگریٖزی لَفٕظ (۳ members)
- آدٕنُک جَرمَن پؠٹھٕ آمٕتؠ پرٛون تھۆد جَرمَن لَفٕظ (۴ members)
- آدٕنُک جَرمَن پؠٹھٕ آمٕتؠ پرٛون سُویٖڈنی لَفٕظ (۸ members)
- آدٕنُک جَرمَن پؠٹھٕ آمٕتؠ پرٛون سِکینڈِنیوی لَفٕظ (۴ members)
- آدٕنُک جَرمَن پؠٹھٕ آمٕتؠ پرٛون ڈَچ لَفٕظ (۳ members)
- آدٕنُک جَرمَن پؠٹھٕ آمٕتؠ ڈَچ لَفٕظ (۳ members)
- آدٕنُک جَرمَن پؠٹھٕ آمٕتؠ ڈینی لَفٕظ (۳ members)
- آدٕنُک دَردی پؠٹھٕ آمٕتؠ کٲشِرؠ لَفٕظ (۲ members)
- آدٕنُک سامی پؠٹھٕ آمٕتؠ عَربی لَفٕظ (۲ members)
- آدٕنُک سامی پؠٹھٕ آمٕتؠ عُثمٲنؠ تُرکی لَفٕظ (۱ members)
- آدٕنُک سٕلاوی پؠٹھٕ آمٕتؠ بَلغٲرؠ لَفٕظ (۳ members)
- آدٕنُک سٕلاوی پؠٹھٕ آمٕتؠ بیلاروٗسی لَفٕظ (۲ members)
- آدٕنُک سٕلاوی پؠٹھٕ آمٕتؠ روٗسی لَفٕظ (۳ members)


text:
کشیمری زبان اور شاعری حصہ دوم اندر چھہ آزاد حسن شاہ بیدل سند بٲتھ دوان:
سنہ کۆرنم چانۍ امٲرۍ یے لو
زار ونہے بوزی ونہارۍ یے لو
مہجورن چھہ اتھۍ پیٹھ پنن بٲتھ وونمت یس کلیات مہجور صفحہ 103 تہ 104 پیٹھ دنہ چھہ آمت۔ یہ بٲتھ چھہ مہجورن دراصل حسن شاہ سندس بٲتھس جوایا وونمت۔ بٲتھ چھہ یتھہ پاٹھۍ دنہ آمت
طوطہ وولمت چانۍ امارۍ یے
سوز دل میون بوز ونہارۍ یے
جامہ وۅزلۍ کامہ دیو لٲگتھ دراو
شامہ ژھایے روگہِ روگہِ باغس دراو
پوشہ چمنن مشک گۆو جارۍ یے
سوز دل میون بوز ونہارۍ یے
وارہ کارہ چھہ اتھ بٲتھ منز "لو” پیومت۔ دراصل ٲسۍ پرانہ زمانہ لوکھ بٲتن منز آخری لفط یس مکرر یوان آسہِ ہے اکی لٹہِ لیکھان۔ شاید چھہ مہجور سندین کاغذن منز تہِ یہ بٲتھ یتھے پاٹھۍ لیکھتھ، تور تام چھہ نہ کلیاتک اصل ترتیب کار ووتمت تہ نہ نقلی ترتیب کار۔
بٲتک صحیح پاٹھ چھہ یتھہ پاٹھۍ
طوطہ وولمت چانۍ امارۍ یے لو
سوز دل میون بوز ونہارۍ یے لو
جامہ وۅزلۍ کامہ دیو لٲگتھ دراو
شامہ ژھایے روگہِ روگہِ باغس دراو
پوشہ چمنن مشک گۆو جارۍ یے لو
سوز دل میون بوز ونہارۍ یے لو
اتھ بٲتس چھہِ یمن مصرعن منز تہِ غلطی
گلاب تھرِ وولمت سنبلو نال
وارہ وچھتھ مارہ متہِ یتہ ساتھا
صحیح مصرعہ گژھن یم آسنۍ:
چھہ گلاب تھرِ وولمت سنبلو نال
وارہ وچھہتھ مارہ متہِ یتہ ساتھا
آخری مصرعہ تہِ چھہ غلط دنہ آمت
معنہِ اتھ کیا بوزن ہندوارۍ یے
یہ چھہ نہ بالکلے وزنس منز۔ ہیرہ پیٹھہ بون تام سورے وزنس پیٹھ تہ یہ اکھ مصرعہ بے وزن، ضرور چھیہ پرنس منز غلطی گمژ۔ امچ چہ صحیح شکلہِ ہنز تلاش چھہ جاری۔ دور چھس، نتہ آسہم امیک صحیح پاٹھ تہِ ژھونڈمت۔